Олий Суд раиси Ўзбекистонда қийноқлар қўлланганини тан олди « Ўзбекистон Халқ Ҳаракати\n27 June 2018 - 16:35\nБи-Би-Си радиосининг хабар беришича, маҳаллий ва Россия оммавий ахборот воситалари хабар тарқатишича, Ўзбекистон Олий Судининг раиси Козимжон Комилов узоқ йиллар мобайнида жиноят ишидаги исбот-далиллар ва айбдорлик иқрорлари инсонларга қийноқларни қўллаб олингани, Ўзбекистон Конституцияси ва қонунларига зид ушбу амалларга расмийлар эътибор қаратмай келганларини эътироф этган.\nЖаноб Козимовнинг ушбу эътирофи Россияда, Россия Олий Суди раҳбарлари билан учрашувлар пайти янграган.\nОлий Суди раиси нега Ўзбекистон Президенти Шавкат Мирзиёев далилларни қўлга киритишда қийноқларга йўл қўйиб бўлмаслиги ҳақидаги қонунни имзолаганини шундай изоҳлаган:\n“Ушбу қонун исбот-далилнинг рухсат берилганига тааллуқли. Чиндан ҳам биз кўп йиллар мобайнида ушбу нозик масалага кўз юмиб келдик. Айбловга асос қилиб қонун нормаларини бузиш йўли билан олинган исбот-далиллар олинган. Энди бунга чек қўйилди. Ҳар қандай исбот-далил одил судлов тўридан ўтказилади”, дея Ўзбекистон Олий Суди раисидан иқтибос келтирди gazeta.uz.\nЎзбекистон 1990 йиллар бошларидан инсон ҳуқуқларини қўпол поймол этадиган мамлакатларнинг рўйхатларига киритиб келинди.\nХалқаро инсон ҳақлари ташкилотларининг ҳар йиллик ҳисоботларида Ўзбекистондаги қийноқлар вазиятига махсус бўлимлар ажратилди.\nНиҳоят, 2002 йили ноябрь-декабр ойларида Бирлашган Миллатлар ташкилотининг қийноқлар бўйича махсус маърузачисининг Ўзбекистонга киришига, мутасадди раҳбарлар, инсон ҳуқуқлари ҳимоячилари, қийноқлар қурбонларига айланган инсонлар ва уларнинг яқинлари билан учрашишига рухсат берилди.\n2003 йили мартида эълон қилинган ўз ҳисоботида БМТнинг Қийноқлар бўйича махсус маърузачиси Тео ван Бовен, Ўзбекистонда қийноқлар мунтазам қўлланади, дея хулоса берди.\nБироқ Ўзбекистон ҳукумати қийноқларни тан олмай келди.\nБу борадаги вазият 2005 йилги Андижон қирғинидан кейин янада ёмонлашди.\nДастлабки тергов давомида чидаб бўлмас қийноқлар остида ўзининг айбдор экани ҳақидаги қоғозларга имзо чекишга мажбур бўлганини айтган тутқунларнинг суддаги кўрсатмалари инобатга олинмади.\nПрезидент Шавкат Мирзиёев инсон қадрини топташ, Ўзбекистон Ички ишлар вазирлиги ёки Ўзбекистон Миллий Хавфсизлик хизмати терговчиларига кўрсатмаларни қўлга киритиш жараёнида ноинсоний муомалага йўл қўйиб бўлмаслигини қайта-қайта таъкидлади.\nҚийноқларга қарши махсус қонун қабул қилинди.\nҚийноқ қўлланиб қўлга киритилган исбот-далиллар рад этилган дастлабки маҳкама таниқли журналист Бобомурод Абдуллаев устидан суд бўлди.\nЖиноят ишлари бўйича Тошкент шаҳар суди журналист Бобомурод Абдуллаев ва яна уч кишини суд залидан озод этди, ушбу ҳукм Ўзбекистонда адолатли судлар даврининг бошланиши деб ҳам тахмин қилинди.\nАммо Олий Суд раиси Козимжон Комилов тан олганидек, узоқ йиллар кўрсатмани фақат қийноқларни қўллаб қўлга киритиб келган ҳуқуқ-тартибот идоралари ходимларининг эски одатларидан воз кечишлари осон кечмаяпти.\nМаҳаллий инсон ҳуқуқлари ҳимоячилари жойларда ҳамон қийноқ ҳолатлари юз бераётгани ҳақида хабарлар тарқатмоқдалар.


Раҳбарлик — бу халқнинг энг қуйи қатлами турмуш даражасида яшашга розилик дегани\n— Раҳбарни тайёрлаш, раҳбарни етиштириш — анча нозик ва мураккаб масала. Бироқ келиб чиқишидан қатъи назар, ҳатто генетик коди заиф бўлса ҳам, изчиллик билан ўқитилса, керакли билимлар берилса, ҳар қандай одамдан раҳбар тайёрлаш мумкин — дейди Ўзбекистон Республикаси Президенти ҳузуридаги Давлат бошқаруви академияси қошидаги Ёшлар муаммоларини ўрганиш ва истиқболли кадрларни тайёрлаш институти директори Актам Жалилов. — Афсуски, маълум муддат олий таълимга қабул қилишдан тортиб, талаба дипломни қўлга олгунгача бўлган жараёнда таниш-билишчилик, порахўрлик авж олди. Айрим устозлар таъмагирликдан ор қилмай қўйди. Ана шу коррупцион ҳолатдан манфаатдор шахслар таълимни ислоҳ қилишга йиллар давомида монелик қила олди. Оқибатда ўтган давр мобайнида малакали кадрлар етарлича тайёрланмади. Баъзи ўғил-қизларимиз хорижда таълим олиб, ўша ёқда қолиб кетди. Бу муаммолар мутахассисларга бўлган эҳтиёж билан бозор муносабатларидаги қоидаларнинг бир-бирига мос келмаслиги оқибатида пайдо бўлди.\nИккинчи тарафи — давлат бошқаруви йўналишида фундаментал, профессионал таълим берадиган, бакалавр даражаси олинадиган олий ўқув юрти илгари бўлмаган... ҳозир ҳам йўқ. Бу йўналишда махсус факультетлар етакчи давлатларда, жумладан, ғарбдаги етакчи университетларда мавжуд. Давлат хизмати бўйича Public Service ёки Public Management, давлат сиёсати бўйича Public Policy, ижтимоий сиёсат бўйича Social Policy, деб номланган бакалавр ва магистратура дастурлари бор.\nРаҳбар-кадрларнинг тез-тез алмашинувига нима сабаб бўлмоқда?\nРаҳбар ходимларнинг «бузилиши»га қандай омиллар таъсир қилмоқда?\nРустам ЮСУПОВ ёзиб олди.


Бугун Камолиддин Беҳзод номидаги Миллий рассомлик ва дизайн институти раҳбарияти ректор Нодирбек Сайфуллаев бошчилигида Қўшма таълим дастури бўйича таҳсил олаётган талабалар билан учрашув ўтказди – Kamoliddin Behzod nomidagi Milliy rassomlik va dizayn instituti\nМаълумки Ўзбекистон Республикаси Президенти Шавкат Мирзиёев 2019 йилнинг 27 декабр куни Муҳаммад ал-Хоразмий номидаги мактабда ёшлар билан ўтказган учрашувларида олдимизда турган энг асосий вазифалардан бири сифатида ёшлар орасига кириш улар билан мулоқот қилишни таъкидлаган эдилар. Камолиддин Беҳзод номидаги Миллий рассомлик ва дизайн институти раҳбарияти ҳам ёшлар билан ушрашиш, уларнинг фикр –мулоҳазаларига қулоқ тутишга катта аҳамият қаратиб келмоқда.\nБугун ҳам институт раҳбарияти ректор Нодирбек Сайфуллаев бошчилигида Қўшма таълим дастури бўйича таҳсил олаётган талабалар билан учрашув ўтказди. Учрашувда ректоримиз бугунги кунда юртимизда олиб борилаётган ислоҳотларга тўхталиб, бу таълим дастурлари ҳам айнан ана шу ислоҳотларнинг бир кўриниши эканлигини айтиб ўтди. Шунингдек, институт раҳбарияти ҳамкор олий таълим муассасалари билан доимий алоқада эканлигини, у ерда талабалар учун яратилган шароитларни кўздан кечириш мақсадида институтдан делегация жўнатилишини маълум қилди. Талабалар ҳам ўзларини қизиқтирган саволларига институт раҳбарияти томонидан жавоб олишди. Ушрашув сўнгида ректор талабалар билан мулоқот қилишга доимо тайёр эканлигини таъкидлаб ўтдилар.


Китоб — инсонни маънавий камолот сари етакловчи восита, илм дурдоналарини авлодларга етказувчи бебаҳо бойлик. Шу боис ҳар бир ўзбек оиласида китоб мутолаасига алоҳида эътибор қаратилади.\nПойтахтимиздаги Fафур Fулом номидаги маданият ва истироҳат боғида ўтказилган “Китоб бизни бирлаштиради” деб номланган китобхонлар фестивали бунинг ёрқин тасдиғи бўлди.\nЎзбекистон Республикаси Халқ таълими вазирлиги, Республика Байналмилал маданият маркази, Республика болалар кутубхонаси томонидан Ўзбекистон Ёзувчилар уюшмаси ҳамкорлигида ташкил этилган мазкур тадбирда ўқитувчилар, маънавият тарғиботчилари, ахборот-ресурс марказлари ходимлари, ўқувчи-ёшлар қатнашди.\nФестивалда сўзга чиққанлар мамлакатимизда ўғил-қизларнинг китобга бўлган меҳрини янада ошириш, мутолаа маданиятини шакллантириш борасида амалга оширилаётган ишлар ҳақида алоҳида тўхталдилар. Бинобарин, ахборот-ресурс марказлари фаолиятига замонавий ахборот-коммуникация технологияларини жорий этиш, уларнинг адабиётлар захирасини янгилаш ва бойитиш борасида ислоҳотлар ҳам катта самара бераётгани эътироф этилди. Чунончи, бугунги кунда халқ таълими тизимида 10 114 та ахборот-кутубхона муассасаси фаолият юритаётган бўлиб, уларда 26 млн. нусхадан зиёд китоблар, дарслик ва адабиётлар мавжуд.\n— Халқ таълими вазирлиги мактаб ўқувчилари орасида китобхонликни тарғиб қилиш, қобилиятли ёшларни ҳар томонлама қўллаб-қувватлаш масаласига алоҳида эътибор қаратиб келмоқда, — дейди Республика болалар кутубхонаси директори Дониёр Ўролов. — Биргина ўтган йили умумтаълим мактабларининг кутубхоналарига 5,6 млрд. сўмлик бадиий адабиётлар харид қилинди. Шунингдек, уч босқичли “Китобхонлар байрами” тадбирлари, “Китобхон оила”, “Китобхон мактаб”, “Йилнинг энг яхши китобхони”, “Зукко китобхон” каби ўнлаб республика кўрик-танловлари ўтказиб келинаётир. Бундан ташқари, ҳар йили Республика болалар кутубхонаси томонидан “XХI асрда болалар китобхонлиги” мавзуида илмий-амалий конференция ташкил этилаяпти.\n— Устозимиз “Заминни, она-табиатни офтоб иситса, одам қалбини китоб илитади, ёритади ва нурлантиради” деб айтадилар, — дейди тадбир иштирокчиси, пойтахтимизнинг 147-мактаб ўқувчиси Сирожиддин Неъматов. — Шу боис синфимиз билан ушбу фестивалда фаол қатнашдик. Тадбирларда янги китоблар билан танишиш баробарида, бадиий асарлар муаллифлари билан учрашиш, суҳбатлашиш имкониятига эга бўлганимиздан жуда хурсандмиз.\nФестивалда энг фаол китобхонларга болалар адабиётларидан иборат совғалар топширилди. Тадбир доирасида юртимиз нашриёт-матбаа ижодий уйларида чоп этилган янги китоблар кўргазмаси ҳам ташкил қилинди.\nМиллий маданият марказлари қошидаги болалар бадиий жамоаларининг чиқишлари фестивалга янада файз бағишлади.\nМазкур рукндаги бошқа мақолалар: « Ёшлар учун янги уйлар\tОлий суд Пленуми мажлиси »


ЎзА - 90 ёшли япон аёли – дунёнинг энг кекса геймери\n90 ёшли япон аёли – дунёнинг энг кекса геймери\nЯпония фуқароси Хамако Мори Гиннеснинг рекордлар китобига киритилди. Ташкилот сайтида берилган хабарга кўра, у ер юзидаги энг кекса геймер — компьютер ўйинлари иштирокчиси сифатида тан олинди.\nБу нуроний япон онахони 1930 йил 18 февралда таваллуд топган. Ижтимоий тармоқларда жуда машҳур бўлган Хамако Мори 150 мингдан зиёд шахсий обуначига эга. Бу пенсионер аёл 39 йилдирки, мунтазам равишда видео ўйинлар билан шуғулланади.\n“Узоқ ҳаёт кечириб, бугун шу ёшга кирганимда ҳар қачонгидан яхшироқ англаб етдимки, видео ўйинларга қизиқиш мен учун энг тўғри танлов бўлган экан. Ҳақиқатан ҳам ҳаётдан чексиз завқ оляпман, бу мени жуда қувонтиради”, – дея тан олади геймер аёл.\nХамако илк бор компьютер атрофида вақтини ўтказаётган болаларни кўриб, ўйинларга қизиқиб қолган. Аввалига у яширинча ўйнай бошлади. Вақт ўтиши билан шунчаки қизиқиш кучли иштиёққа айланди.\nҲозир Хамако Мори кун давомида 7-8 соат вақтини “Play Station4” билан ўтказади. Унинг энг севимли ўйини – GTA 5. Ойига 4-5 та ўзининг севимли машғулоти билан боғлиқ видео лавҳани ижтимоий тармоққа жойлаштиради. Мухлислари эса тез-тез унга илиқ, ёқимли изоҳлар қолдиришади. Бу кекса ўйинчини янада руҳлантиради.


13:29 / 11.05.2017\nЎзбекистон Республикаси Президенти Шавкат Мирзиёев Хитой Халқ Республикаси Раиси Си Цзиньпиннинг таклифига биноан 11 май куни давлат ташрифи билан Пекин шаҳрига жўнаб кетди. Бу ҳақда ЎзА ахборот агентлиги хабар бермоқда.\nТашриф дастурида давлат раҳбарининг Хитой етакчи компания ва фирмалари вакиллари билан учрашуви режалаштирилган бўлиб, унда Ўзбекистонда замонавий технологияларни жалб этган ҳолда ўзаро фойдали қўшма лойиҳаларни амалга ошириш имкониятлари кўриб чиқилади.\nЎзбекистон Президенти Шавкат Мирзиёев 2017 йилнинг 14-15 май кунлари Пекин шаҳрида “Бир макон, бир йўл” халқаро форумида иштирок этади.\nХитой Ўзбекистон Шавкат Мирзиёев


“Аэрофлот” якшанба куни биринчи Тошкент-Москва мунтазам рейсини амалга оширади - 05.04.2021, Sputnik Ўзбекистон\n“Аэрофлот” якшанба куни биринчи Тошкент-Москва мунтазам рейсини амалга оширади\nТОШКЕНТ, 5 апр — Sputnik. “Аэрофлот” авиакомпанияси 11 апрель, якшанба куни Тошкентдан Москвага (SU1891 рейси) биринчи мунтазам парвозни амалга оширади.\nТОШКЕНТ, 5 апр — Sputnik. “Аэрофлот” авиакомпанияси 11 апрель, якшанба куни Тошкентдан Москвага (SU1891 рейси) биринчи мунтазам парвозни амалга оширади.Россиянинг Ўзбекистондаги элчихонаси консуллик бўлимининг аниқлик киритишича, бу рейсдан ҳамма Ўзбекистон фуқаролари ва Ўзбекистонда яшаш учун гувоҳномага эга бўлган хорижликлар фойдаланишлари мумкин. Таъкидланишича, Тошкент-Москва йўналишида парвоз этишда давом этаётган қолган рейслар чартерлигича қолади. Уларга чипта харид қилиш учун Россияга кириш учун асос бўлиши лозим. Консуллик Россия ҳукуматининг 2021 йил 31 мартдаги 814-сонли фармойиши билан Ўзбекистон мунтазам парвозлар тикланган мамлакатлар рўйхатига киритилганини эслатган. Ўз навбатида, Ўзбекистон ТИВ 2021 йил 1 апрелдан бошлаб Россияга ҳаво ўтиш пунктлари орқали кириш бўйича белгиланган чекловлар Ўзбекистон фуқароларига татбиқ этилмаслиги борасида маълумот берди.\nтошкент, москва, авиапарвозлар\n18:29 05.04.2021 (янгиланди: 18:34 05.04.2021)\nБу рейсдан ҳамма Ўзбекистон фуқаролари ва Ўзбекистонда яшаш учун гувоҳномага эга бўлган хорижликлар фойдаланишлари мумкин.\nРоссиянинг Ўзбекистондаги элчихонаси консуллик бўлимининг аниқлик киритишича, бу рейсдан ҳамма Ўзбекистон фуқаролари ва Ўзбекистонда яшаш учун гувоҳномага эга бўлган хорижликлар фойдаланишлари мумкин.\nТаъкидланишича, Тошкент-Москва йўналишида парвоз этишда давом этаётган қолган рейслар чартерлигича қолади. Уларга чипта харид қилиш учун Россияга кириш учун асос бўлиши лозим.\nКонсуллик Россия ҳукуматининг 2021 йил 31 мартдаги 814-сонли фармойиши билан Ўзбекистон мунтазам парвозлар тикланган мамлакатлар рўйхатига киритилганини эслатган.\nЎз навбатида, Ўзбекистон ТИВ 2021 йил 1 апрелдан бошлаб Россияга ҳаво ўтиш пунктлари орқали кириш бўйича белгиланган чекловлар Ўзбекистон фуқароларига татбиқ этилмаслиги борасида маълумот берди.


15-21 февраль кунлари Ўзбекистон Республикаси Туризмни ривожлантириш давлат қўмитаси томонидан Буюк Британиянинг ўнта нуфузли ОАВ вакиллари учун пресс-тур ўтказилди.\nКонтрафакт матбаа маҳсулотларини ишлаб чиқариш ва сотиш — жиноий жавобгарликка сабаб бўлиши мумкин\nБир неча кун муқаддам ижтимоий тармоқларда сифатсиз ва контрафакт дафтар маҳсулотларидаги хатолар акс этган суратлар тарқалган эди.\nАдлия вазирлигининг фикрича, фуқаронинг ўз тасвирига бўлган ҳуқуқини ҳимоя қилиш механизмлари қонунчиликда тўлиқ акс эттирилмаган.\nНима учун ёшлар ўртасида хотира сустлиги жуда кўп учрамоқда? Эҳтимол, улар бировларга хотираси ёмонлигидан шикоят қилар. Аслида эса, уларда хотира эмас, балки кузатувчанлик жуда ёмон.\nЎзбекистон Президенти ташрифи шарафига қабул маросими ўтказилди\nБиринчи халқаро авиация форумига ҳамкорлик учун қудратли платформа сифатида қаралмоқда\nБугун пойтахтимиздаги “Ўзекспомарказ” мажмуасида “Uzbekistan Airports, Aviation&Logistics Forum” (UAALF-2020) биринчи халқаро авиация форуми бошланди. Долзарб мавзуга бағишланган мазкур йирик анжуман давлатимиз раҳбарининг 2019 йил 13 августдаги “Ўзбекистон Республикасида туризмни жадал ривожлантиришга оид қўшимча чора-тадбирлар тўғрисида”ги Фармони асосида ташкил этилди.\n“Jesco aksiyasi”дан 75 сўм ютдингиз”: ИИВ фирибгарлардан огоҳлантирди\nБироқ унинг пластик карточкасига пул маблағи тушмайди, аксинча, 868 минг сўм ечиб олинади.\nБобур ва Бобурийлар мероси – фахр-ифтихор манбаи\nЎзбекистон давлатчилиги тараққиётида Амир Темур ва Темурийлар сулоласи муҳим ўрин тутади. Заҳириддин Муҳаммад Бобур ушбу буюк аждодларга муносиб шоҳлардан биридир.\nShowing 161-177 of 953 items.


Давид Диаманте: "Исроил Мадримов ҳар қандай чемпион учун хавфли рақиб!"\n1 апрель, 2021, 22:43\nТошкентдаги жанг оқшомини олиб борувчи ринг-анонсери ў фикрлари билан ўртоқлашди.\n- Аввало, Ўзбекистонга хуш келибсиз.\n- Раҳмат! Бу ерда бўлиш жуда ёқимли.\n-Ўзбекистон ҳақидаги таассуротларингиз билан ўртоқлашсангиз?\n-Албатта, Ўзбекистондаги бокс кечасида ишлашимдан жуда хурсанд бўлдим. Мен бу йигитлар билан олдиндан танишман. Улар жуда меҳнаткаш, иштиёқманд ва очиқкўнгил инсонлар. Мен олдин Россияга ҳам ташриф буюрганман. Албатта, баъзи фарқли жиҳатлари бор, лекин бир-бирига яқин бўлган минтақалар. Инсонлар менга жуда яхши муносабатда бўлишмоқда. Улар боксни жуда севишади. Қолаверса, халқингиз жуда ҳам меҳмондўст. Айниқса, таомлари ажойиб. Биз бу ерда буюк ипак йўлининг асосий қисмларидан бўлган, Самарқанддек тарихий шаҳарга саёҳат қилиш бахтига мушарраф бўлдик. Бу ерда жуда чуқур тарих мужассам. “Мatchroom” компанияси глобал кенгаймоқда ва биз учун Ўзбекистонда бўлиш шараф!\n- Сиз олдин ҳам ўзбек боксчиларини жангларида анонсер сифатида ишлагансиз ва улар билан яхши танишсиз. Аммо, айтингчи улардан қайси бири алоҳида сиз учун ёқадиган услубга эга?\n- Тўғриси уларнинг барчаси мен учун бирдек. Чунки, ҳар бири улкан олимпия тажрибасига эга. Ўзбекистонда айнан бокс спорт турига эътибор катта. Мен уларнинг Америкадаги дебют жангларида ҳам қатнашганман. Гарчи, биз илк бора кўришган бўлсак-да, бир-биримизга жуда манзур бўлганмиз. Кейинчалик ҳам улар билан боғланиб, алоқани сақлаб қолганман. Шу билан биргаликда, уларнинг мураббийи Жоэль Диасни ҳам эътироф этиш жоиз. Биз тезда дўстлар бўлиб олдик.\n- Муроджон Аҳмадалиевнинг чемпионлик жангидаги таассуротларингиз билан ўртоқлашсангиз?\n- Майамида Муроджон иштирокидаги чемпионлик жанги якунлангач, натижани кўрган биринчи инсон эдим. Жанг тенг курашлар остида ўтган ва Муроджон жуда ҳам ҳаяжонланаётган эди. Қўлимга натижаларни олдим ва қарадим.... Аммо Муроджонга ҳеч қандай имо қилмадим. Қўлим билан уни беркитиб олдим. Ҳакамларнинг қарорини ўқиб эшиттириб, “Ва янги.......” деган жумладан сўнг, Муроджоннинг хҳис-ҳаяжонларини кўриб, жуда таъсирландим. Бу жудаям завқли дақиқалар эди.\n- Муроджон Аҳмадалиев Даниэль Романни яъни, сизнинг ватандошингизни мағлуб этиб, чемпионлик камарларини қўлга киритди.... Сиз буни қандай қабул қилдингиз?\n- Йўқ, бу мен учун оддий ҳол. Ҳеч қачон айнан битта боксчига мухлислик қилмаганман. Чунки, барча жангчиларни бирдек ҳурмат қиламан. Сабаби, рингга қадам қўяр экансан, барчаси ўзгача бўлади. Бу умуман бошқача нарса. Бу ерда ким қайси давлатдан эканлигини фарқи йўқ. Ким бўлишидан қатъи назар, кучли боксчи ғалаба қозонишини хоҳлайман. Муроджон ғалаба қозонганида жуда хурсанд бўлганман. Албатта, Даниэль Роман ҳам менинг севимли боксчиларимдан бири, аммо мен ҳеч қачон айнан битта жангчига мухлислик қилмайман. Ҳаттоки Исроил, Шаҳрам иштирокидаги жангларда ҳам шундай. Улар яхши жангчилар лекин, зўрдан зўр чиқиши мумкин. Ким жангга жиддийроқ ва яхшироқ тайёрланган бўлса, ўша энг яхши боксчи ҳисобланади. Биз уларни барчасини ҳам бир қарашда илғай олмаймиз. Боксчи ойлаб, йиллаб меҳнат қилади ва ким яхшироқ тайёрланган бўлса, ўша ғолиб бўлади.\n- Қайсидир маънода, сизни бокс мутахассиси сифатида биламиз. Исроил Мадримовнинг вазн тоифасидаги чемпионлар: Эрисланди Лара, Жермел Чарлога қарши имкониятини қандай баҳолаган бўлардингиз?\n- Лара жуда кучли ва айёр боксчи. Албатта, Мадримов ҳам ундан қолишмайди. Исроил ўз вазнидаги ҳар қандай кучли боксчига қарши жанг қила олади. У жуда юқори даражадаги, ақлли ва атлетизми юқори бўлган чармқўлқоп устаси. Мадримов ҳар қандай боксчи учун хавфли рақиб ва чемпионларнинг қайси бири билан бўлишидан қатъий назар, жанг ажойиб бўлар эди.\n- Интервью учун катта раҳмат!\n- Сизларга ҳам ташаккур деб қоламан.


Kabul Bank раҳбари қамоқ жазосига ҳукм қилинди\n30 ноябр 2020, Тошкент вақти: 22:36\nАфғонистондаги махсус трибунал Kabul Bank банкининг икки нафар раҳбарини беш йилдан қамоқ жазосига ҳукм қилди.\nСуд ҳакамлари уларни Афғонистондаги энг йирик банкнинг 2010 йилда инқирозга учрашида айбдор деб топди.\nКасод бўлган банк Афғонистон ҳукумати қўллови билан кейинрон New Kabul Bank номи билан қайта фаолият бошлаган.\nСешанба кунги судда ҳакам Шамсул Раҳмон Шамс банкнинг собиқ раиси Шерхон Фарнуд ва собиқ банк бошқарувчиси Ҳалилуллоҳ Шерозийни Kabul Bank дан 800 миллион доллар пулни ўмарганликда айбдор деб эълон қилди.\nУнга кўра, айбланувчилар мураккаб коррупция схемаси ёрдамида Швейцария, Британия ва АҚШда нақд пулга кўчмас мулк сотиб олган.\nҲакам айбланувчилар ўғирланган пулларни банкка қайтариши кераклиги ҳақида ҳам қарор чиқарди.\nЖазога тортилганлар ҳукм юзасидан апелляция судига мурожаат қилиш ҳуқуқига эга.


14:40 / 27.11.2017\nKUN.UZ таҳририятига «Ўзбекнефтегаз» акциядорлик жамияти муассислигида ташкил этилган Chigil Neft Gaz МЧЖ ишчи ходимлари номидан мурожаат келиб тушган эди. Унда мазкур фирма 340 га яқин ишчи хизматчига 9-10 ойдан бери ойлик иш ҳақини бермаётгани ҳақида маълум қилинган.\nKUN.UZ мухбири мазкур масалани ўрганиш мақсадида 24 октябрь куни Қарши шаҳрига хизмат сафари уюштирди. Шундан сўнг, «Ўзбекнефтегаз» муассислигидаги фирма ишчилари 10 ойдан бери маош олмади” номли мақола эълон қилинган эди.\nМақолада «Ўзбекнефтегаз» АЖга қарашли Chigil Neft Gaz МЧЖни “Шўртаннефтгаз” МЧЖ таркибига қўшиш ҳақида буйруқ чиқарилгани, Chigil Neft Gaz'нинг 284 млрд сўмлик техника ва ускуналари «Ўзбекнефтегаз» кўрсатмаси билан қонунчиликда белгиланган тартибга риоя қилинмаган ҳолда олдиндан маълум бир фоиз тўлов амалга оширилмаса ҳам «Ўзбекнефтегаз» АЖ таркибидаги «Ўзбурнефтгаз» АЖга бериб юборилгани, улардан қурилмалар учун атиги 5-6 млрд сўм олингани, 300 дан ортиқ ишчи-хизматчиларга маош берилмаётгани ва бошқа масалалар хусусида бонг урилган эди.\nТаҳририят мухбири Chigil Neft Gaz МЧЖнинг “Шўртаннефтгаз” МЧЖга қўшилиш жараёни қандай кетаётгани, қайси босқичда экани, ишчиларнинг иш ҳақлари билан боғлиқ муаммо қандай ҳал этилаётгани билан боғлиқ масала қай даражада ҳал этилаётганини сўраш мақсадида “Шўртаннефтгаз” МЧЖ директори Шокир Жабборов билан телефон орқали боғланди. Афсуски, мухбир ўзини таништирганидан сўнг, даставвал ўзининг “Шўртаннефтгаз” МЧЖ директори эканини тасдиқлаган Шокир Жабборов мурожаат моҳиятини англаганидан сўнг, гўшакни қўйди ва у билан қайта боғланишнинг имкони бўлмади.\nШундан кейин Chigil Neft Gaz МЧЖ директори Салимхўжа Аманов билан боғландик. Унинг маълум қилишича, айни вақтда МЧЖнинг “Шўртаннефтгаз” МЧЖ таркибига қўшилиши бўйича амалий ишлар тез суръатларда олиб борилмоқда. “Шўртаннефтгаз” МЧЖ мазкур жараён якунламагунча, ҳуқуқий жиҳатдан Chigil Neft Gaz ишчи-хизматчиларига бирор кўринишда бўлсин маош тўлай олмайди. Амановнинг айтишича, тугатилаётган масъулияти чекланган жамияти ишчиларининг ҳеч бири, шу жумладан, ўзи ҳам бир неча ойлардан бери маошни тўлиқ олгани йўқ. Фақатгина, 5-6 нафар ишчига, МИБ томонидан ордер келгани сабабли маошлари тўлиқ тўлаб берилган, холос.\n«Ўзбекнефтегаз» АЖга бериб юборилган қурилмалар учун ўтказилиши керак бўлган 284 млрд сўм маблағ хусусида сўраганимизда, Аманов у маблағ ҳали ўтказиб берилмаганини билдирди.\nШу ўринда бир мулоҳаза. Гапнинг индаллосини айтганда, мулоҳаза билдиришдан ҳам чарчади одам, чунки бу мулоҳазаларни ўқиган мутассади ташкилотларнинг ҳеч бири, асосийси, Chigil Neft Gaz муассиси ҳисобланган «Ўзбекнефтегаз» АЖ 300 дан ортиқ ишчининг маошини бериш учун амалий чора кўргани йўқ. Маошини ололмаётган оталар ишдан борганида фарзандлари қўлларига термулишганда нима деб жавоб беришаётган экан? Балки, Қаршида маошини бир неча ойлардан буён ололмаётган, аммо умидини узмаётган 300 ишчининг ортида неча қоракўз борлигини юқоридаги раҳбарлар кўз олдиларига келтирмаётгандир?! Ёки ишчилар оилаларига бирор нарса олиб бориши, коммунал тўловларни ўз вақтида тўлай олмаганлари боис (субъектив сабабга кўра) МИБ томонидан ёзилаётган пеня ва жарималарни тўлаши учун жиноятга қўл уришлари керакми?\nАкс ҳолда, «Ўзбекнефтегаз» МХК раҳбарияти, жиллақурса, Ўзбекистон Республикаси Меҳнат кодексининг 161-моддаси талабини бажарган бўлар эди. Ўзбекистонда амалдан тўхтатилган эмас, балки амалда бўлган (балки қоғоздадир) 161-моддасида меҳнатга ҳақ тўлаш жараёни тартибга солинган бўлиб, унга кўра, меҳнатга ҳақ тўлаш муддатлари жамоа шартномаси ёки бошқа локал норматив ҳужжатда белгиланиши ва ҳар ярим ойда бир мартадан кам бўлиши мумкин эмаслиги қайд қилинган. Кодекснинг 154-моддасида иш берувчи ўзининг молиявий ҳолатидан қатъи назар ходимга бажарган иши учун ҳақни белгиланган меҳнат ҳақи шартларига мувофиқ, мазкур Кодекснинг 161-моддасида кўрсатилган муддатларда амалга ошириши белгиланган.\nЛекин «Ўзбекнефтегаз» АЖ Chigil Neft Gaz'ни “Шўртаннефтгаз”га қўшиш тўғрисида қарор чиқарганидан кўнгли тўлган шекилли, ишчиларнинг маошини бериш борасида жуда ҳам бош оғритаётгани йўқ.\nиш ҳақи Ўзбекнефтгаз Шўртаннефтгаз Chigil Neft Gaz


Opera’нинг компьютерлар учун янги муқобил версиясида батарея қувватлаш функцияси пайдо бўлди. Аввалроқ технология браузернинг дастурчилар учун синов версиясида ишлатиб кўрилган эди. Ўтказилган тест натижалари шуни кўрсатдики, мазкур функция ноутбук автоном иш вақтини ўртача 50 фоизгача узайтиради ва бир вақтнинг ўзида уни қизиб кетишидан ҳимоя қилади. Батарея зарядини тежаш бир қанча жараёнларни оптималлаштириш туфайли амалга оширилди. Жумладан, муҳим бўлмаган тизим вазифаларининг сони қисқартирилди. Шундай бўлса ҳам, браузер аввалгидек максималь тезликда ишлашда давом этади.\nДастурчилар ўтказган тест синови , Opera’нинг батарея зарядини тежайдиган функцияси ҳамда рекламани блоклаш билан ишлайдиган сўнгги версиясида ноутбук Google Chrome браузерига нисбатан 50 фоизгача узоқроқ ишлади. Бундан ташқари, ноутбук қувватни фаол тарзда истеъмол қилса, қурилма қизиб кетиш ҳолати кузатилади. Янги функцияли Opera ноутбукнинг исиш ҳароратини 3 даражагача пасайтиради.\nИш жараёнида батарея қувватини тежаш функциясини аккумулятордан ноутбукка ёқиш мумкин. Ноутбук кабели узилиши билан қидирув манзиллари чизиғи ёнида батарея қувватини тежаш белгиси пайдо бўлади. Фойдаланувчи мана шу белгини босиб, батарея қувватини тежаш режимини ишга туширади. Шунингдек, браузер ўзи ҳам ноутбук заряди 20 фоиздан камайганида мазкур режимни қўллашни таклиф этади.


Аёли шарафланган юртнинг истиқболи порлоқ бўлади | O'zLiDeP\nАёли шарафланган юртнинг истиқболи порлоқ бўлади\nЯнгиланишлар даври келди. Энди эскича фикрлаб, эскича яшаб бўлмайди. Ҳаёт, ислоҳотлар ва давр шиддати шуни таказо этаяпти. Янги Ўзбекистонни барпо қилиш йўлидаги саъй-ҳаракатларимиз бугунги барча соҳалардаги юксалишлар мисолида яққол намоён бўлаяпти. Ҳаётбахш ислоҳотлар шаҳду шиддатини оддий бир тадбиркор кўзи билан қараганда яққол кўраяпман ва ҳис қилаяпман. Давлатимиз раҳбарининг Олий Мажлисга Мурожаатномасида бу борада бир йил давомида қилинган ишлар сарҳисоб қилиниб, Янги 2021 йилдаги вазифалар белгилаб олинди.\nБу галги Мурожаатномани тинглар эканман, беихтиёр ич-ичимдан қувониб кетдим. Президентимиз айтган ҳар бир фикр замирида халқ манфаати, юрт тараққиёти ҳамда иқтисодий юксалишларни кўриш мумкин. Бундан ҳар биримиз мамнун бўлишга ҳақлимиз.\nМурожаатномада Президентимиз ишимиздаги энг катта камчилик – билим етишмаслиги эканини таъкидлаб, афсуски бу барча соҳаларда сезилаётганини қайд этди. Шу фикрга тўла қўшилган ҳолда айтмоқчиманки, агар биз илмли бўлишга интилсак, фарзандларимизни ақлли, зукко ва билимдон қилиб тарбияласак, албатта, марра бизники бўлади. Тараққий этган мамлакатларда ялпи ички маҳсулотнинг 50 фоизидан ортиғи “билимлар иқтисодиёти” ҳисобидан, яъни инновациялар ва юқори малакали кадрлар томонидан яратилаётгани ҳақида фикрларни ҳар бир соҳа вакили, у ким бўлишидан қатъи назар ёддан чиқармаслиги лозим.\nАйниқса, хотин-қизларимиз ҳар томонлама дунёқараши кенг, билим ва салоҳияти юксак бўлишига эришишнинг аҳамияти катта. Сабаби улар жамиятда оналик шарафига муяссар бўлишади. Она билимдон, зийрак ва ақлли бўлса, унинг қўлида тарбия топган фарзандлар ҳам шу йўлдан кетади. Аёлларнинг бизнес соҳасидаги лойиҳаларини қўллаб-қувватлаш ҳамда жойларда аниқланган хотин-қизлар муаммоларини ҳал этиш учун бюджетдан қўшимча равишда 1 триллион сўмдан зиёд маблағ йўналтирилиши бошқа ишбилармон аёллар каби мени ҳам жуда қувонтирди.\nШу маънода айтишим жоизки, мен раҳбарлик қилаётган “Сетора имкон плюс” нодавлат таълим муассасасида хотин-қизлар ва ёшлар 3 ойлик курсларда 18 турдаги касбга ўқитилмоқда. Муассасамизда ҳар йили 600 нафардан зиёд хотин-қиз ва ёшлар ўқиб, ҳунар ўрганишмоқда ва уларнинг аксарияти ўзини-ўзи иш билан банд қилиш бўйича бизнесини йўлга қўйишмоқда. Аминманки, Президентимиз Мурожаатномасида айтиб ўтилганидек, хотин-қизларни қўллаб-қувватлаш, касбга ўргатиш ва ҳаётга тайёрлашда 2021 йилда ҳам фаолиятимизнинг асосий мезонига айланади. Зеро, аёли шарафланган юртнинг истиқболи порлоқ бўлади.\nЯккабоғ туман Кенгаши депутати.\nДепутатлик гуруҳлари Аёллар қаноти Депутатлар Муносабат


Давра суҳбатида Ўзбекистон Республикаси Олий Мажлиси Қонунчилик палатаси депутатлари, вазирлик ва идоралар вакиллари, оммавий ахборот воситалари илмий экспертлар, шунингдек, магистрлар ва талабалар иштирок этди.\nТадбирда 1992 йил 2 мартдан бошланган Ўзбекистон ва БМТ ўртасидаги ҳамкорликнинг асосий босқичлари ҳамда устувор йўналишлари муҳокама қилинди.\nИштирокчилари таъкидлаганидек, Ўзбекистон кейинг йигирма саккиз йил давомида тинчлик ва осойишталикни таъминлаш, барқарор ривожланиш ва инсон ҳуқуқларини ҳимоя қилиш мақсадларини амалга оширишда БМТнинг фаол аъзоларидан бирига айланди. Бундан ташқари, Ўзбекистон Республикаси Президенти Шавкат Мирзиёевнинг 2017 йил 20 сентябрда БМТ Бош Ассамблеясининг 72-сессиясида иштирок этиш чоғида илгари сурган ташаббуслари глобал ва минтақавий даражада алоҳида аҳамият касб этди.\n2015 йилда Бирлашган Миллатлар Ташкилотининг «Барқарор ривожланиш стратегияси» эълон қилиниши билан Ўзбекистон ушбу глобал жараёнга фаол қўшилди. Шунингдек, инсониятнинг ривожланишига қаратилган мақсадларнинг 17 тасидан 16 тасига эришди.\nТадбир якунида муҳокама қилинган масалалар, билдирилган фикр-мулоҳазалар, таклифлар асосида тегишли тавсиялар ишлаб чиқилди.


Ўлим инсон учун сўнгги бекатми? - | Hizb-Uzbekiston.info\nHome›МАҚОЛАЛАР›Ўлим инсон учун сўнгги бекатми?\nЖамиятдаги инсонлар билан бирга яшаб, улар билан доимий мулоқотда бўлар экансиз, баъзи ҳаётда қийналган, изтиробланган инсонлар сўзларига қулоқ берсангиз, ажал фариштаси омонатини олса-ю, бу дунё ташвишларидан қутулсам, дея ўлимни орзу қилаётганини гувоҳи бўласиз. Аслида ҳам шундайми, ўлим инсон учун энг сўнгги бекатми?\nҲаётдаги оддий қонуниятлардан бири шуки, ибтидоси бор нарсанинг интиҳоси ҳам бордир. Ҳар бир жон эгаси учун албатта ўлим муқаррар. Аммо ўлим шундай бир йўлакки, дунё ҳаётидан кейинги абадий ҳаёт учун қўйилган бир кўприкдир. Аллоҳ Субҳанаҳу шундай дейди:\nوَقَالُوا أَئِذَا ضَلَلْنَا فِي الأَرْضِ أَئِنَّا لَفِي خَلْقٍ جَدِيدٍ بَلْ هُمْ بِلِقَاءِ رَبِّهِمْ كَافِرُونَ قُلْ يَتَوَفَّاكُمْ مَلَكُ الْمَوْتِ الَّذِي وُكِّلَ بِكُمْ ثُمَّ إِلَى رَبِّكُمْ تُرْجَعُونَ\n– “Улар (кофирлар): “Бизлар ер (остида) йўқ бўлиб кетгач, ҳақиқатан ҳам яна янги яралиш билан яралурмизми?”, дедилар. Йўқ, улар Парвардигорга рўбарў бўлишни инкор қилгувчидирлар. (Эй Муҳаммад), айтинг: “Сизларга вакил қилинган ўлим фариштаси жонларингизни олур, сўнгра Парвардигорингизга қайтарилурсизлар””, (Сажда:10-11)\n– “Ва, албатта, соат (қиёмат) келгувчидир, бунга шубҳа йўқ. Ва, албатта, Аллоҳ қабрлардаги кимсаларни тирилтирур”. (Ҳаж:7)\nБу уммат бир аср давомида, ўз аждодлари дини бўлган Исломдан турли йўллар, жумладан, зулм, қатл, сургун каби зўравонликлар билан узоқлаштирилди. Яъни Дарвин назариясини ўзига шиор қилган октябрь инқилоби номли шўролар тузумининг татбиқ этилиши, ундан сўнг динни ҳаётдан ажратиш асосидаги капиталистик мафкуралар натижасида ўз динидан, эътиқодидан жуда узоқлашиб кетди.\nИнсон ўз ҳаётидаги муаммоларига ечим излашда дунёқарашнинг ўрни беқиёсдир. Инсонларга берилган моддийлик сақофати, яъни борлиқни бошланиш нуқтаси модда бўлиб, яна моддага қайтиб йўқ бўлиб кетади, деган материалистик тушунчалар йиллар давомида ўз таъсирини кўрсатди. Ўлимни охирги чора сифатида кўра бошлаганимизнинг илдизи ҳам ушбу худосизлик, қолаверса ўтган аср охирларидан бу диёрларга кириб, қадамини мустаҳкамлаётган капитализм (сармоядорлик) тузумининг мевасидир.\nБиз эътиқод қиладиган Ислом дунёқаришидан қаралса, бу дунё ҳаётининг тугаши муқаррар бўлиб, бу дунё ҳаётидан сўнг Қиёмат тонгги отиши, У кунда яхши амаллар учун мукофот, ёмон амаллар учун жазо тайин этилгандир. Яъни ўлим янги бошланадиган савол-жавоб майдони учун қўйилган биринчи қадамдир.\n8- وَمَن يَعْمَلْ مِثْقَالَ ذَرَّةٍ شَرًّا يَرَهُ فَمَن يَعْمَلْ مِثْقَالَ ذَرَّةٍ خَيْرًا يَرَهُ -7\n– “Бас, ким (ҳаёти-дунёдалик пайтида) зарра мисқоличалик яхшилик қилса, (Қиёмат кунида) ўшани кўрур. Ким зарра мисқоличалик ёмонлик қилса, уни ҳам кўрур!” (Залзала:7-8)\nҲар бир ибтидоси бор ишнинг интиҳоси бордир Ўз ҳаётини тартиблаштиришдаги инсоннинг роли Туғилиш, сўнг ўлим, демак, ҳаёт ўтди Ҳаёт қўрғонимиз бўлмиш Исломга эътиборсиз бўлмайлик\nИслом ақидасига боғланишнинг зарурлиги\nТуркия парламенти яҳудийлар давлати билан тузилажак хоинона битимни тасдиқлади!


ЖЧ-2018. Франция Перуни мағлуб этди ва муддатидан аввал плей-оффга чиқди\n21 июнь, 2018, 21:55\nУчрашув якунланди! Франция Перу устидан 1:0 ҳисобида ғалабага эришди ва муддатидан аввал плей-офф йўлланмасига эга чиқди. Сиз билан яқин икки соат ичида Шаҳзод Холбоев бирга бўлди. Мундиални SPORTS.uz билан кузатишда давом этинг!\nПоль Погба майдонни тарк этди. Унинг ўрнига Стивен Н’Зонзи майдонга тушди\nЗарбааа! Геррейро тепган тўп аниқ, шу билан бирга кучсиз чиқди ва Уго Льорис тўпни ушлаб олди\nПоль Погба Паоло Геррейронинг юзига тарсаки туширди. Ҳакам унга сариқ карточка кўрсатди. Перуда қулай жарима зарбаси\nПеруда сўнгги ўзгариш. Кристиан Куэва Рауль Руидиас ўрнини эгаллади\nҲозиргина майдонга тушган Дембеле қулай имкониятга эга бўлди, аммо, у тепган тўпга бироз аниқлик етишмади\nПедро Санчесга сариқ карточка кўрсатилди\nФранция таркибда ўзгриш: Антуан Гризманн майдонни тарк этди. Унинг ўрнига Набил Фекир майдонга тушди\nПауло Геррейро ўйиндан ташқари ҳолатда қолиб кетди\nБугунги ўйинни "Екатеринбург-Арена"да 32 789 томошабин кузатиб бормоқда\nФранция сафида дастлабки ўзгариш бўлади. Ҳозирча ягона бўлиб турган гол муаллифи Килиан Мбаппе ўрнига Усмон Дембеле майдонга тушди\nЎххх қандай вазият! Фарфан ўнг қанотдан узатилган тўпга зарба берди. Бирозгина ноаниқ\nПеру футболчилари бурчак зарбасини амалга оширишди, бесамар\nЛуис Адвичнула ажойиб имкониятга эга бўлди. У тепган тўп дарвоза тўсини юқорисидан ўтиб кетди\nЖиру қулай вазиятга чиқиб бораётган бир пайтда ҳимоячи хавфни бартараф этди\nПеруда яхши вазиятлар юзага келмоқда, аммо, уларга гоҳ сўнгги узатмада, гоҳ сўнгги зарбада аниқлик етишмаяпти\nУчрашув давом этмоқда, ҳамон ҳисоб 1:0\nЎххх! Педро Санчес ажойиб зарба йўллади. Тўп дарвоза устунига тегиб майдонни тарк этди\nСамуэль Умтити жароҳат олди. Шифокорлар унга ёрдам кўрсатишди. У ўйинни давом эттира олади\nПеру таймни ўзгариш билан бошлади. Йосимар Йотун ўрнига Жефферсон Фарфан майдонга тушди. Шунингдек Альберто Родригес ўз ўрнини Андерсон Сантамарияга бўшатиб берди\nТанаффус! Биринчи бўлимдан сўнг Франция Перуни 1:0 ҳисобида мағлуб этмоқда\nДастлабки бўлимга 2 дақиқа кўшиб берилди\nЖиру "иккинчи қават"да ўйин қоидасини бузди\nКаррильо учта французга қарши ўйнади ва аут ишлади\nГооол! Мбаппе ҳисобни очмоқда. Погба-Жиру комбинациясидан сўнг Оливье дарвоза томон зарба йўллади. Унинг зарбаси рикошет ҳолатида Мбаппега бориб тушди ва Килиан бўш қолган дарвозани ишғол этди\nГеррейроооо! Дарвозанинг пастки бурчагини аниқ нишонга олди. Льорис қутқарди Францияни\nМбаппе яна жарима майдони ичида йиқилиб тушди. Унинг ўйини бугун умуман қовушмаяпти\nФлореснинг зарбаси аниқ чиқмади\nCамуэль Умтити Паоло Геррейро билан тортишгани учун сариқ карточкага "лойиқ кўрилди"\nБлез Матюиди ҳакам томонидан огоҳлантирилди\nКилиан Мбаппе Оливье Жиру билан "девор" ўйнаб жарима майдонига кириб бориб, йиқилиб тушди. Пенальти йўқ\nВарааан! Рафаэль бош билан зарба берди. Тўп дарвоза ёнгинасидан ўтиб кетди\nПолб Погба зарба йўллади. Тўп дарвоза устуни ёнгинасидан ўтиб кетди\nГризманн тўпга етиб кела олмади. Майдонда яккакурашлар сони кескин ортиб бормоқда\nГеррейро йиқилиб тушди. Ҳакам фол қайд этмади\nҲар иккала жамоа аъзолари яккакурашларда имкон қадар яхши ўйнашга интилишмоқда\nКаррильо жароҳат олди. Ўйинда кичик танаффус\nУчрашув старт олди!\nАссалому алайкум, қадрли футбол ишқибозлари! Сизларни ЖЧ-2018 "С" гуруҳидан ўрин олган Франция ҳамда Перу терма жамоалари ўртасидаги ўйин бошланади. Ушбу қарама-қаршиликни ушбу саҳифада кузатиб боришингиз мумкин


Тошкентда автоматлашган жамоат ҳожатхоналари ўрнатиш режалаштирилмоқда - 24.07.2018, Sputnik Ўзбекистон\nҲозирда лойиҳанинг жойини аниқлаштириш ва уни кўламини ошириш бўйича муҳокамалар давом этмоқда. 24.07.2018, Sputnik Ўзбекистон\n© Sputnik / Павел Быков / Фотобанкка ўтишМобильные туалеты\nҲозирда лойиҳанинг жойини аниқлаштириш ва уни кўламини ошириш бўйича муҳокамалар давом этмоқда.\nТОШКЕНТ, 24 июл – Sputnik. Тошкент шаҳрида тажриба тариқасида Европа сифатидаги автоматлашган ҳожатхоналар ўрнатиш режалаштирилмоқда. Бу ҳақда Тошкент шаҳар ҳокимлиги ахборот хизмати хабар қилди.\nХабарда айтилишича, Тошкент шаҳар ҳокимлигида бўлиб ўтган очиқ мулоқотда TOP BUSINESS компанияси Тошкент шаҳри ҳудудида Европа сифатидаги автоматлашган жамоат ҳожатхоналари тармоғини ўрнатиш ва очиш лойиҳасини тақдим қилди.\nКелгусида шаҳар марказида тажриба тариқасида ўнта шундай автоматлашган ҳожатхоналар ўрнатилади. Ҳозирда лойиҳанинг жойини аниқлаштириш ва уни кўламини ошириш бўйича муҳокамалар давом этмоқда.\nТуризмни ривожлантириш давлат қўмитасидан олинган маълумотларга кўра, япониялик туристларнинг аксарият қисми айнан жамоат ҳожатхоналарининг йўқлиги боис Ўзбекистонга саёҳат қилишни хоҳламас экан.


Маккада хавфсизлик чоралари кучайтирилди\n08 май 2021, Тошкент вақти: 10:23\nСаудия Арабистонида беш кунлик Ҳаж амалларини бажариш давом этмоқда. 7 декабр куни зиёратчилар Арофот тоғига кўтариладилар. Душанба куни эса зиёратчилар Ҳайит намозини ўқиб, шайтонга тош отадилар.\nХабарларга кўра, Ҳаж амалларини бажараётган зиёратчилар хавфсизлигини таъминлаш мақсадида бу йил биринчи маротаба тунда кўриш мосламасига эга бўлган ва АҚШда ишлаб чиқарилган вертолётлар Макка шаҳрини ҳаводан назорат қилмоқда. Шунингдек, юз минг ҳарбий ҳам зиёратчилар осойишталигини қўриқламоқда.\nҲаж амалларини бажариш 6 декабр тонгидан бошланди. Хабарларга кўра, бу йил зиёратчилар сони 2 миллиондан ошган . Ҳаж амалларини бажараётганлар орасида беш минг нафар ўзбекистонлик ҳам бор.


Насл берувчи ёш қуёнларни боқиш / dehqon.uz\nҚуёнларнинг насли айнимаслиги, жуссалари кичрайиб, ташқи қиёфаси бузилмаслиги учун келгусида насл олинадиган жониворлар муттасил саралаб борилади. 1,5-2 ойлик қуёнчаларни онасидан ажратиб олиш мобайнида энг йирик, танаси тўғри ривожланган, ташқи кўринишига кўра тегишли зотга хос аломатларга эга, табиати шўх ва иштаҳаси яхши қуёнчалар сараланади.\nҚулоқларининг узунлигига алоҳида эътибор беринг. Узун қулоқлар қуённинг йирик бўлиб улғайишидан далолатдир. Ҳолбуки бунинг учун унга тегишли шароитлар яратиш, яъни таркибига барча зарурий модда ва микроэлементлар киритилган турли-туман ем билан боқиш, эркин ҳаракатланиши учун етарлича майдон ажратиш зарур бўлади.\nТор катакда қуённинг ҳаракати чекланиб қолади. Насл берувчи ёш қуёнларни жинсий балоғатга (урғочи қуён 4-5, эркаклар 5-7 ойгача) етганларига қадар кенг 30 катак ёки ўралган майдонларда, урғочиларни эркаклардан ажратган тарзда, ҳар бири 2-3 бош қуёнлардан ташкил топган кичик гуруҳларга тақсимлаб боқиш маъқулдир.\nЙилнинг ҳар қандай ойида насл берадиган ёш қуёнларни ўралган яйловда ёки қуёнхонанинг ўзида сайил қилиш имконини яратган тарзда боқиш зарур. Бундай қуёнларни бадантарбия билан жадал шуғулланиш, сакраш ва чўзилишга мажбур этиш ҳам мумкин. Бунинг учун ўралган майдон ёки катакка майса, сабзи каби ем боғлари шундай осиб қўйиладики, токи қуён уларга фақат икки оёқда тик турган ҳолда чўзилиб, сакраб ета олсин.\nЭрта баҳорда, ҳали экин экилмаган кезларда, насл берувчи ёш қуёнлар томорқага чиқарилса фойдадан холи бўлмайди. Бу амал эҳтиёткорона, аста-секинлик билан, ҳуркитиб юборадиган ҳеч нарса содир бўлмаслигини кузатиб турган ҳолда бажарилади. Акс ҳолда қуёнлар ҳар томон тум-тарақай қочиб, топилиши қийин кечади.\nҲаракат эркинлиги қуёнга қанчалик ижобий таъсир кўрсатишига амалда ишонч ҳосил қилиш мумкин. Бир вақтда туғилган қуёнчаларни икки гуруҳга бўлинг. Гуруҳлардан бирини оддий катакка қамаб, иккинчисини эса эркин ҳаракатланиш имкони яратилган шароитда боқинг. Шунда иккинчи гуруҳ таркибига айириб олинган қуёнлар кун сайин эмас, соат сайин улғайиб бораётганини кўрасиз.\nБироқ, бундай кенг жойни қаердан топса бўлади? Қуёнхонанинг ўзида. Қуёнхонанинг катаклардан бўш деворларига пичан ва майса учун тўр охурлар, қуруқ ва ширадор емлар солинадиган теганалар, сувдонлар ҳамда дам олиш ва ухлашлари учун ердан 40-50 см баландликда қутилар ўрнатиш лозим. Эркак қуёнлар урғочилар олдига яқин келишларига йўл қўймаслик учун қуёнхона, панжара ёки тўр билан бўлинади. Қуёнларнинг бундай боқилиши қуёнхонани озода тутиш бўйича ортиқча меҳнат талаб этади, албатта. Бироқ, қуёнларнинг яхши ривожланиб, йирик, соғлом ва юқори маҳсулдор насл берадиган тарзда улғайиши меҳнатингиз самараси бўлади.


hidoyat.uz – “Мовароуннаҳр” нашриётининг сайти - Аллоҳ таолонинг розилигини топиш\nАллоҳ таолонинг розилигини топиш\nАбу Ҳурайра (розияллоҳу анҳу) ривоят қилган ҳадиси шарифда Расулуллоҳ (соллаллоҳу алайҳи ва саллам) дедилар: “Бир банда Аллоҳ таоло рози бўладиган сўзни айтиб, натижасини ўйламай юраверади, аммо Аллоҳ таоло Ўзи билиб, унинг мартабасини улуғ қилади, яна бир банда Аллоҳ таолони норози қиладиган бир сўзни айтиб, оқибатини ўйламай юраверади, бироқ Аллоҳ таоло буни ҳам Ўзи билиб, жаҳаннам қаърига ташлайди”, дедилар (Имом Бухорий ривояти).\nБарчамизга яхши маълумки, Аллоҳ таолонинг ҳукмлари боқийдир. Унинг шариати енгил ва осон, тавсиялари эса улуғ ва азиздир.\nИслом дини инсонларни бахт-саодатда яшашга, одоб-ахлоқли бўлишга тарғиб қилади. Ростгўй бўлишга, адолат тарозусига риоя этишга, интизомсизлик, лоқайдлик ва жаҳолатга қарши курашга чорлайди.\nМўмин-мусулмон киши ҳар доим илоҳий назоратни ҳис этади, шунинг учун ҳар бир сўзни ақл ва нақл мезонига солиб ўлчаганидан сўнггина айтади. Шунда у Аллоҳ ва инсонларни рози қиладиган сўзларни тилга олади. Оқил инсон дўзах оташидан қўрқади ва Аллоҳ ғазабидан ўзини эҳтиёт қилади. Дўзахга олиб кириши мумкин бўлган барча амаллардан четда юради. Саҳиҳ ҳадисда келганки: “Яримта хурмони эҳсон қилиб бўлса-дa, дўзах оташидан сақланинг! Ким бунга ҳам қодир бўлмаса, чиройли сўз айтсин!” (Муттафақун алайҳ).\nОғиздан чиққан бир ёмон калима сабабидан инсон дўзах оташи сари йўлланиши, Аллоҳ даргоҳидан қувилган шайтону иблислар оламига мансуб бўлиши мумкин. Шунинг учун ҳам Аллоҳ таоло розилиги йўлида бир оғиз чиройли сўз айтсак, албатта, бу орқали бир инсон қалбига хурсандчилик нашъу намосини киритган бўламиз. Агар бунинг акси бўлса, яъни оғиздан ёмон сўз чиқса, Худо кўрсатмасин, унинг эгаси Аллоҳ ғазабига дучор бўлиб, ноумидлар сафидан жой олади.\nАллоҳ таоло чиройли ва ёмон сўз ҳақида хабар бериб, бундай дейди:\n«(Эй инсон!) Аллоҳ пок сўзга (яъни имон калимасига) қандай мисол келтирганини кўрмадингми?! (У сўз) худди бир яхши дарахтга ўхшайдики, унинг илдизи (ер остига) ўрнашган, шохи эса осмондадир. Парвардигорининг изни билан (у) мудом мева берур. Аллоҳ одамлар эслатма олишлари учун мана шундай мисолларни келтирур. Ёмон сўзнинг (яъни куфр сўзининг) мисоли эса ер юзасидан (илдизи) узилиб қолган, бир жойда қарори йўқ нопок дарахтга ўхшар» (Иброҳим, 24–26).\nАллоҳ таоло ҳақ сўзни айтадиган, қабиҳ ва ёмонликлардан тийиладиган солиҳ бандалар бўлишимизни насиб айласин!\n569 марта ўқилган.


Яхшибоев бўш дарвозани ишғол қила олмади, аммо пенальти ишлаб, гол киритди (видео)\n1 май, 2020, 21:13\nБугун Беларусь чемпионатида 7-тур ўйинлари старт олди. Ҳамюртларимиз Жасур Яхшибоев ҳамда Шаҳбоз Умаров фаолият олиб борадиган "Энергетик-БГУ" клуби бу тур "Смолевичи"га қарши баҳс олиб борди ва 2:0 ҳисобида рақибдан устун келди.\nҲар иккала ҳамюртимиз бугунги беллашувни асосий таркибда бошлади. Яхшибоев одатдагидек ҳужум чизиғида ҳаракат қилган бўлса, Умаров ўнг қанот ҳимоясидан ўрин олди.\nУчрашув давомида Жасур бир неча бор қулай имкониятларга эга бўлди. Айнан унинг саъй-ҳаракатларидан сўнг Дэвид Тве ҳисобни очди. Иккинчи бўлимда 22 ёшли форвард икки бор дарвозабонни алдаб ўтишга эришди, аммо ҳар икки ҳолатда ҳам якуний зарба ноаниқ кўриниш ҳосил қилди.\nШундай бўлсада, тиниб-тинчимас Яхшибоев ўйинга ҳакам томонидан қўшиб берилган сўнгги дақиқада дарвозабон билан яккама-якка вазиятга чиқиб борди. Рақиб жамоа посбони Фильцов уни қўполлик билан тўхтатиб қолди ва ҳакам 11 метрли жарима зарбаси белгилади. Пенальтини эса жабрланувчининг ўзи аниқ амалга ошириб, ҳисобни ишончли кўринишга келтирди.


Қирғизистон ўз фуқароларини Японияга ишлашга юбориш бўйича келишув имзолади\n2022 йил охиригача Қирғизистон фуқаролари икки давлат вакиллари ўртасида имзоланган келишув доирасида Японияга ишлаш учун боради.\nБу ҳақда 28 май куни Қирғизистон Республикаси Меҳнат, ижтимоий ҳимоя ва миграция вазирлигининг Фейсбукдаги расмий саҳифасида хабар пайдо бўлди. Бўлим бошлиғи Худойберген Базарбоевнинг сўзларига кўра, «Япония Қирғизистондан мутахассисларни жалб этишдан манфаатдор».\n«Бугун биз фуқароларни Буюк Британия, Жанубий Кореяга ишлаш учун юбормоқдамиз. Ва бу тўлиқ рўйхат эмас. Келгусида фуқароларимиз борадиган мамлакатларни диверсификация қилиш орқали бу йўналишдаги ишларни янги босқичга олиб чиқиш ниятидамиз», — деди у ва вазирлик қирғизистонликларнинг хорижда иш билан таъминланиши уларга ижтимоий пакет ва муносиб меҳнат шароитларини кафолатлаши учун иш олиб бораётганини қўшимча қилди. Шу билан бирга, Худойберген Базарбоев давлат йўналишида ишлаш учун кетаётганлар ўша давлат тилини билиши ва қонунларини билиши шартлигини таъкидлади.\nРасмий маълумотларга кўра, ҳамкорлик шартномаси Қирғизистон Республикаси Меҳнат вазирлиги, Қирғизистон Давлат университети қошидаги Японшунослик институти томонидан имзоланган.\nҚирғизистонликларни ишга жойлаштириш бўйича худди шундай шартнома Финляндия билан ҳам тузилиши режалаштирилгани ҳақида аввалроқ хабар берилган эди. Айни вақтда Қирғизистон Республикаси фуқароларини Германияга ишлашга юбориш бўйича келишувга эришилган.\nҚирғизистонда 118 та хусусий бандлик агентликлари мавжуд бўлиб, улар фуқароларни дунёнинг 20 та давлатига ишга жўнатади.


Навоий вилояти ҳокимлиги 369 млн сўмга янги Malibu-2 автомобилини сотиб олмоқда. Янги автомобил ҳокимнинг янги ўринбосари учун мўлжалланган. Бироқ ҳукумат қарорига асосан, вилоят ҳокимларининг ўринбосарлари учун 367,5 млн сўмдан қиммат автомобил сотиб олиш мумкин эмас.\nНавоий вилояти ҳокимлиги 369 млн сўмга янги Malibu-2 автомобилини сотиб олмоқда. Тегишли маълумотлар давлат харидлари порталига жойланган.\nМаълум бўлишича, ҳокимлик янги автомобил хариди борасида 2021 йил 18 май куни «Навоий Автотеххизмат» МЧЖ билан шартнома тузган. 3 июн куни бу шартнома шартларига ўзгартиш киритиш бўйича қўшимча келишув имзоланган.\nНавоий вилояти ҳокимлиги матбуот хизмати Kun.uz сўровига жавобан маълум қилишича, 369 млн сўмлик машина янги жорий этилган вилоят ҳокими ўринбосари лавозими учун мўлжалланган.\nБироқ, апрел ойидаги ҳукумат қарорига асосан, вилоятлар ҳокимларининг ўринбосарлари учун сотиб олинадиган автомобилларнинг энг юқори нархи 1500 БҲМ деб белгиланган. Бу – ҳозирги вақтда 367,5 млн сўмни ташкил этади (1500х245000).\nДавлат харидлари порталидаги маълумотга кўра, харид ҳақидаги шартномага мувофиқ ҳокимлик машина нархининг 100 фоизини июн ойида тўлаши керак. Бироқ ҳокимлик матбуот хизмати Kun.uz'га тақдим этган изоҳда Malibu-2 автомобили ҳали сотиб олинмаганини иддао қилди.\n«Айни пайтда «Малибу» русумидаги автомашина харид қилинмаган, фақатгина тендер асосида сотиб олиш учун лот шакллантирилган.\nТендер танловига қўйилган автомашина «Маҳаллий давлат ҳокимияти тўғрисида»ги Ўзбекистан Республикаси Қонунининг 21-моддаси ҳамда Ўзбекистон Республикаси Президентининг 2021 йил 6 апрелдаги «Туризм ва спорт вазирлиги фаолиятини ташкил этиш тўғрисида»ги ПҚ-5054-сонли қарорига асосан, 2021 йилнинг 28 апрель куни Навоий вилояти ҳокимининг туризм, спорт, маданият, маданий мерос ва оммавий коммуникациялар масалалари бўйича ўринбосари – туризм ва спорт бош бошқармаси бошлиғи этиб тайинланган Мирзаев Саъдулло Мирзаевичга мўлжалланган», – дейилади Навоий вилояти ҳокимлиги ахборот хизмати изоҳида.\nРасмий билдиришда, шунингдек, апрел ойидаги ҳукумат қарорига биноан хизмат автомобиллари мансабдорларга шахсан бириктирилиши, қарор «талабларидан келиб чиққан ҳолда тендер лоти шакллантирилгани» айтилади.\nДавлат харидлари порталидаги маълумотга кўра, Навоий вилояти ҳокимининг 3 июндаги фармойишига асосан, вилоят маҳаллий бюджетининг қўшимча манбалари ҳисобидан 601,1 млн сўм маблағ вилоят ҳокимлигига хизмат автомашинаси сотиб олишга йўналтирилади. Бу 601,1 млн сўмнинг барчаси – давлат мулкини хусусийлаштиришдан тушган маблағлардир.\nҲокимнинг бу фармойишидан кўринишича, Президент Администрациясининг 2021 йил 12 майдаги 08-851-сонли хатига асосан, маданият ва санъат, маънавият ва маърифат, ижодий йўналишларда вилоятга ташрифи режалаштирилган ишчи гуруҳ аъзоларининг овқатланиши ва меҳмонхона харажатлари учун маҳаллий бюджетнинг захира жамғармасидан 150 млн сўм ажратилган.\nМаълумот учун, «NAVOIYAVTOTTEXXIZMAT» МЧЖ 1995 йилда давлат рўйхатидан ўтган, асосий фаолият тури – автомобиллар чакана савдоси. Етказиб берувчининг устав фондидаги 52 фоиз улуш «Komron Progress Trading Navoiy» МЧЖга тегишли. Раҳбар – Бахтиёров Аброр Бахтиёрович.\nКорхонанинг қолган улушлари «Sergeli Avtotexxizmat» МЧЖ (14,30 фоиз), «O‘zavtotexxizmat» МЧЖ (10,20 фоиз), Ниёз Ибодов (10,10 фоиз) ва номи ошкор қилинмаган жисмоний шахсларга (13,40) тегишли.\n«Komron Progress Trading Navoiy» МЧЖ 2016 йилда ташкил этилган. Асосий фаолият тури – ғалла, уруғлар ва ҳайвонлар учун озуқаларнинг улгуржи савдоси. Устав фонди – 1,2 млрд сўм.\nКорхонанинг 99,1 фоизига Умарова Салима Бахроновна, 0,9 фоизига Бойбекова Тўхта Адизова эгалик қилади. Корхона раҳбари – Зокиров Фурқат Эркин ўғли.\nЭслатиб ўтамиз, 2018 йилда Навоий вилоятидаги 8 та туман ҳокимларига Malibu-2 автомобиллари тарқатилгани жамоатчилик эътирозига сабаб бўлганди.\nAввалроқ Олий таълим вазирлиги Малибу-2 сотиб олаётгани, Қорақалпоғистон Соғлиқни сақлаш вазирлиги янги раҳбари ишни Малибу-2 хариди билан бошлагани хабар қилинганди.\n2020 йил давомида, пандемия бўлишига қарамай, кўплаб давлат амалдорлари қимматбаҳо автомашиналар сотиб олгани эътирозларга сабаб бўлганди.


Эрдўған: Туркия Европа Иттифоқи учун жуда кучлига айланди\nТуркия президенти Ражаб Тоййиб Эрдўған Европа Иттифоқи давлатлари етакчилари Анқара кучайгани сабабли ўзларини ноқулай сеза бошлаганларини айтди.\nЭрдўғаннинг айтишича, Европанинг етакчи сиёсатчиларидан Туркия номига билдирилаётган кескин гаплар шу билан боғлиқдир.\n“Бу биринчи бундай гаплар эмас. Биз уларни 15 йилдан бери эшитиб келмоқдамиз. Бироқ Туркия аввалги Туркия эмас. 2023 йилда Туркия барча соҳалар бўйича умуман бошқа вазиятда бўлади. Айнан шунинг учун уларга ноқулай бўлмоқда”, деб айтган Эрдўған Истанбулдаги чиқишида.\nУ Европа давлатларида Туркиядаги конституциявий референдум олдидан ташвиқот кампаниясини олиб боришга тўсқинлик қилинганини эслатиб ўтди.\n“Ўша вақтдаёқ Европанинг бизга нисбатан позицияси маълум эди. Улар бизга ватандошларимиз билан учрашишга ижозат бермадилар. Ваҳоланки, бу уларнинг эмас, бизнинг референдумга тааллуқли бўлган ва фуқароларимизда овоз бериш ҳуқуқи бор эди. Бироқ Ғарб ўз давлатларида террорчилар етакчиларига турли кампаниялар ва анжуманлар ўтказишга рухсат беради. Уларнинг фикрида фақат Эрдўған ва Туркия. Уларда сайловлар (бундестагга 24 сентябрда) бўлади ва унда нимани исташса, шуни қилишсин”, деб қўшимча қилган Эрдўған.\nБундан аввал Эрдўған Туркиянинг Европага кириши бўйича музокараларни тўхтатиш кераклигини айтган европалик сиёсатчиларни танқид қилганди. У шунингдек Европа давлатлари етакчиларини Анқара олдида виза тартибини бекор қилиш ва қочқинларни қабул қилишда молиявий ёрдам кўрсатиш бўйича берган ваъдаларини бажармаганликда айблади.


Ўринбой Усмон. Кулсин жинни (ҳикоя) | www.ziyouz.uz\nБош саҳифа Ўзбек насри онлайн антологиясиЎринбой Усмон (1951)Ўринбой Усмон. Кулсин жинни (ҳикоя)\nЎринбой Усмон. Кулсин жинни (ҳикоя)\nШаҳардаги аммамникидан қайтиб, ҳали эшигимиздан кирмасимданоқ ўртоқларим етиб келишди. «Юр, биз билан юр, кўрсанг, кулавериб, ичагинг узилади. Юр!» Шокир шош-қалоқ сўрашишга узатган қўлимни қўйвормасдан, судради. Мен ичагим узилишини кейин-роққа суришни илтимос қилиб, қўлимни тортиб олдим. Бири мен билан тенг, бири кичик-роқ, бири каттароқ тўрт-беш бола орасида ҳаммадан орқада турган Оқил оқсоқол жонимга ора кирди: «Нега Юсуфни тортқилайсизлар? Бир соат кейинроқ кулса, ўлиб қоладими? Қўйинглар, ўн кундан бери шаҳарда юрибди, аввал уйига бир кўриниш берсин. Холам-ларнинг жонлари жойига тушгандан кейин хо-холашга бораверади». Оқилнинг дағдаға аралаш гапи билагим, елкамни силтаб тортаётган қўллардан озод қилди. Шу Оқилнинг бўйи биздан паст бўлса-да, Худо унга ақлдан берганда. Арзимас нарсага талашиб, уришиб қолсак, бизнинг хаёлимизга келмайдиган қаёқдаги гапларни топиб, яраштириб қўяди. Бир куни Шокир шошқалоқ қўшнининг деворидан кўчага осилган шохдан ўрик олиб еяётганда юзини қизилчага айлантириб қўйди. Бировнинг нарсасини сўрамасдан олган одам ҳақида ҳикоя айтишга тушди… Ишқилиб, Оқилнинг ақли етмаган нарса йўқ. Шокир шошқалоқ уни қариб қолган пакана деганда, бошқа болалар Оқилга ёпишадиган лақаб излашга туш-дик. Ўйлаб-ўйлаб, лақаб топдик – Оқил оқсоқол. Катта-кичик маҳалламиз оқсоқолининг оғзига қараб турганидек, биз – болалар Оқилнинг нима дейишини пойлаб турамиз…\nМен уйга кириб, ўзимни аямга кўрсатиб, кийимимни алмаштириб чиққанимда, Оқил оқ-соқол кетиб қолган, бошқа болалар қотиб-қотиб кулишаётганди.\n— Чиқдингми? Биз аянг бешикка белаб қўйдими, деб ўтирибмиз, — деди кўз ёшини арт-ганча Шокир шошқалок. – Юр, Кулсин жинни кутиб қолмасин!\nМен «Кулсин жинни»си ким экан деб бир оғиз сўрамасдан, болаларга эргашдим. Ўзим-ча яна биронтасига лақаб қўйишгандир-да булар деб борардим.\nЙўл-йўлакай Шокир шошқалоқ қайси бир кулгили воқеани айтишга тушди. Унинг орти-дан бораётган болалар энг қизиқ жойини эшитмай қолмаслик учун бири лўкиллар, бири югургиларди. Кула-кула қишлоқ четидаги Боймаҳаллага етиб бордик. Гувала деворли, томсувоқ уйлар ёнидар ўтарканмиз, Оқил оқсоқолнинг гапи эсимга тушиб кетди: «Бунинг нимаси Боймаҳалла? Тиланчи етти маҳалла наридан айланиб ўтадиган кўча-ку!» Мен уйи-мизда Оқилнинг бу гапини билмасдан айтиб юборганимда отам бир ўкрайиб қўйдилару ўйланиб қолдилар. «Қишлоқми, маҳаллами, одамлар билмасдан ном қўйишмайди. У маҳаллада ўзига тўқ одамлар, бойлар яшашган. Ўттиз йил олдин бор мол-мулкини қўш-қўллаб топшириб, калхозга киргани кирган, қолган бойларни бола-чақаси билан қишлоқ-дан бадарға этишган». Мен дадамнинг «бадарға» деган сўзларининг маъносига етмасдан, Оқилдан бориб сўрагандим, у пешонасини тириштириб турди-да, эртага айтаман, деди. Эртасига ундан бойларнинг қишлоғимиздан узоқ-узоқларга қувиб чиқариб юборил-ган-ликларини билиб олдим. Бадарға дегани шу экан.\n— Ана-ана, Кулсин жинни…\nДоим бақириб-чақириб гапирадиган Шокир шошқалоқ шивирлади.\nМен эгаси кўчириб юборилган ҳовлининг йиқилиб-йиқилиб, бизнинг бўйимиздан ҳам пастроқ бўлиб қолган деворидан қўрқа-писа мўраладим. Пешонасини қизил рўмол билан танғиган, устидан катта гулдор кўк рўмол ўраган бир аёл қўлида бўш челак кўтариб, биз тарафга келарди. Биз томонда биронта аёл унга ўхшаб бошидан икки қарич баланд рўмол ўрамайди. Кўйлаги нақ тўпиғигача, бўйнида маржоншода. Аёл бизни кўрмадими ё эъти-бор бермадими, девор яқинидаги ариқдан сув олди-да, орқасига бурилиб кетди. Мен унинг иккита қилиб ўрилган сочи учида ранг-баранг попуклар ва тангага ўхшаш нарсалар кўр-дим. У қўлидаги челак сувини тупроқтўда устига қуйди ва яна ариқ томон юрди.\n— Кулсин жинни, кулсин, жинни!\nМен ёнимга ўгирилиб, девордан бошини чиқарганча тиржайиб турган Шокир шошқа-лоқнинг кулаётганини кўрдим. Бошқа болалар унга қўшилишди: »Кулсин жинни, кулсин, жинни!» Мен шошганча девордан нари кетдим. Ҳозир у катта рўмолли аёл чопганча ке-либ, бизни тутиб олади. Лекин тўсатдан девор ортидан эшитилган баланд кулги ортимдан тортди. Мен деворнинг ҳалиги йиқиқ ерига ёпишар эканман, катта рўмолли аёлнинг ха-халаганича кулаётганини кўрдим. У оппоқ, бир текис терилгандайин тишларини кўрсат-ганича тўхтовсиз қах-қаҳларди. У қаҳ-қаҳлаган сари бири биқинини ушлаган, бири боши-ни силкитганча кулаётган ўртоқларим авжига чиқишарди: «Кулсин жинни, кулсин, жин-ни!..» Мендаги ҳалиги қўрқувдан асар ҳам қолмади. Катта рўмолли аёлнинг қаҳ-қаҳла-ганча ниманидир ҳайдаётгандек қўлларини тўхтовсиз ғалати силкиши, оёқларидаги йир-тиқ калиши чиқиб кетганини сезмасдан, ер тепкилаши кулгимни қистатди. Аввал секин-гина, бора-бора овозим борича кула бошладим…\nКулсин жиннининг кимлигини, қаердан келиб қолганлигини қишлоқда ҳеч ким билмас-ди. Ҳатто икки қишлоққа битта участкавой милиса ҳам бир суриштирибди-да, бу замонда жиннилар камми деб, кетворибди. Катта рўмолли аёлнинг қаерлик эканлиги, кимлиги нари турсин, ҳатто унинг отини ҳам билмас эдик. Биттаси унинг оти Гулсун экан, деса, бошқалар Кулсин бўлса керак, дейишарди. Лекин кимлигини, қаерданлигини, ҳатто отини билмаса-да, ўша Боймаҳалладаги вақтида колхозга кириб, бадарғадан қутулиб қолган бир одам нотаниш аёлнинг кўчада дарахт соясида сулайиб ётганини кўриб, уйига олиб кетиб-ди. Икки-уч кунда ўзига келган аёл меҳрибон одам уйи ёнидаги ташландиқ ҳовлида айла-ниб юриб-юриб, битта белкурак сўраб олибди-да, чуқур қазишга тушибди. Отамнинг ай-тишларича у эни уч қадам, бўйи тўрт қадамлик бир қулоч чуқур қазибди. Биз кўрган туп-роқтўда ўша чуқурдан чиққан экан.\nҚишлоқда Кулсин жинни пайдо бўлгандан кейин биз болаларга бошқа эрмак топилди. Унгача ўйнаб-ўйнаб, зериксак, дўнгдаги Ўлмас муаллимнинг эски, эгасиз қолган уйига кўчиб келган Холдорхонни кўргани борардик. Қўлтиқтаёқ билан зўрға юрадиган бу аёл ҳар куни қошига ўсма қўяр, кўзларига сурма суртар, битта синиқ кўзгу қўлидан тушмасди. Ўсма кериб юборган қошларигами, атрофи қоп-қора, бир пайтлар шаҳло бўлган сўник кўз-ларигами ё бурнининг ёнидаги мошдек холигами суқланганча тикилиб ўтираверарди. Холдорхонга ўйинга тушиб беринг десак, ўтирган жойида муқом қилганча ўйнар, ашула айтиб беринг, десак, «Қора сочим ўсиб, қошимга тушди»ни бошларди. Ашула айтар экан, бинафшаранг фаранг дурраси четидан чиқиб турган оқ оралаган сочини билдирмасдан-гина силарди.\nАна шу Холдорхон қишлоққа қўлтиқтаёғини дўқиллатиб кириб келганида бизни кўчага чиқармай қўйишди. Нимаймиш, у чет элдан келган жосус экан. Чегарадан оёғига эчки ту-ёғини тақиб ўтибди. Аслида югуриб-югуриб юрар экан. Қўлтиқтаёғига алдаш учун таянар экан. Ўша қўлтиқтаёғининг аллақаерини босса, милтиққа айланармиш…\nУрушдан кейин ўн уч йил ўтган, лекин биз болаларнинг топган ўйинимиз – уруш-уруш. Икки томонга ажраламиз, «бизникилар» бўлганлар хурсанд, «немислар»нинг қовоғи осил-ган. Айни немисларни асирга олиб, қийнаётганимизда, душманнинг омон қолган сўнгги жангчиси Шокир шошқалоқ оғзига қаратади: «Болалар, дадам айтдилар, ҳушёр бўлиши-миз керак экан, гесни портлатишга шпион юборишибди!» «Ким юборибди, сани немис-ларингми?», дейди Оқил битта-битта сўз чертиб. «Ҳа, немислар, лекин мен немис эмас-ман!» «Немислар аллақачон таслим бўлишган, ана шаҳарга боргандим, чанг-тўзонга беланганча уй қуриб ётишибди. Уларнинг жосус юборишга кучлари етмайди», Оқил Шокир шошқалоқнинг оғзини буткул ёпганига ишониб, орқасига қайрилади. « Немис бўл-маса, Амрикадир… Ҳа, аниқ Амрика юборган шпионни…»\nБолаларнинг бошқа гаплари қулоғимга кирмайди. Шу шпионми, жосусгами ўхшаш миш-мишларни ташиб борсам, отамдан қаттиқ гап эшитаман. Узоғи йили қишлоқда бир гап тарқалди: «Духтурлар душманга сотилган эмиш. Улар нуқул ўғил болаларга эмигна тиқиб, ўлдиришармиш…» Кўчадан эшитган бу гапни айтсам, дадамлар қаттиқ койидилар: «Ҳадемай, тўққизга кирасан, ҳалигача тариқча ақлинг йўқ. Эси йўқлардан эшитганингни қулоғингга ҳалқача қилиб тақиб олма. Сталиннинг ўлганига беш қовун пишиғи ўтди. Душман дўхтирлар ҳақидаги гап у ўлмасдан тарқалганди. Қишлоқда кимнинг боласини дўхтир укол қилиб ўлдирибди? Ичтерламадан ўлишган, қизамиқдан ўлишган… Агар ўша дўхтирлар бўлмаса, Худо билади, яна қанча-қанча бола қиёматда ота-онасига дастурхон бўларди…» Мен дадамнинг кўп гапларига тушунмасдан оғизларига термилганча ўтира-верардим… Ана энди қандай қилиб Кулсин жиннининг шпионлигини дадамларга айта-ман?.. Аввалига унинг шпионлигини Шокир шошқалоқдан эшитдим. Кулсин жинни асли-да жинни эмас экан. Ўзини жинниликка солиб юраркан. Унинг рўмоли остида хабар бера-диган аппарат боракан. Тунлари ўзи қазиган чуқурга тушиб олиб, аппаратни тиқиллатиб ётаркан… Э, мани эсим пастми? Келиб-келиб шу Шокир шошқалоқнинг гапларига ишона-манми? Лекин… кап-катта одамларнинг Кулсин жиннини шпион дейишганини шу дик-кайган қулоқларим билан эшитганимдан кейин унинг гесни портлатиш учун юбориш-ганига ишонмай бўлармиди?\nБиз болалар мактаб таътилининг ярмини Кулсин жиннининг ортидан пойлаш билан ўт-каздик. Кулсин жиннининг лой тепиб ясаган гувалалари қуриди. Чуқур атрофига тош терилиб, устига қуриган қамиш тўшалди. Биздан сал баландроқ гувала девор кўтарилди. Устини терак, тол шохлари билан ёпиб, қамиш бўйралар ёйилди. Ана кейин юпқагина лой ётқизилиб, устидан тупроқ ёйилди. Бу ишларнинг ҳаммасини Кулсин жиннининг бир ўзи қилди. Ҳеч кимни ёрдамлашишга-да, қўймади. Бир кун келсак, у ярим челак-ярим челак лойсомонни томга оляпти. Икки кунга қолмай том суваб бўлинди…\nБиз кундузини қўяверинг, кечлари ғира-ширада минг пойласак-да, Кулсин жиннининг аппаратини ишга солганини кўрмадик. Шокир шошқалоқ тонг саҳарлаб ўпкасини қўлтиқ-лаб чопиб келганида душман шпионининг қўлга тушганига ғирт ишондик. «Тез юринглар, ўз кўзим билан кўрдим, Кулсин жиннининг бошидаги рўмоли йўқ. У хабар беришга тай-ёрланяпти!» Ана кўраверинг Шокир шошқалокнинг ортидан оёқни қўлга олиб чопишни! Ҳансираганча етиб борсак… Кулсин жинни кулбасида йўқ. Эшик ўрнидаги иккига бўлинган эски қопни кўтариб ичкарига биримиз қўйиб, иккинчимиз мўраладик. У – йўқ! Эски қоп-қанорлар тўшалган уй тўрида ёйилганча … катта рўмол ётарди. Лекин на хабар етказувчи аппарат, на Кулсин жинни йўқ эди.\nТарвузимиз қўлтиғимиздан тушиб, сўппайганча йиқиқ девор томон жимгина борар эканмиз, уйча ортидан кимнингдир қаҳ-қаҳлагани эшитилди. Қадамимиз овозини ўзимиз ҳам эшитмасдан оёқ босганча кулбанинг орқасига ўтсак, Кулсин жинни сочларини, на соч-попук, на тангага ўхшаш нималардир йўқ ҳўл сочларини тараганча қаҳ-қаҳлаб кулар-ди. У сочини тараб бўлди-да, тоғорадаги сувни атрофга сочди. Тоғорада сув қолмаса-да, уни силкитди, силкитаверди.\nШокир шошқалоқнинг чириллаган овозига бошқа болалар қўшилганда Кулсин жинни ҳали сув томчилаб турган тоғорани боши устига кўтарди-да, худди ортидан ит қувлаётган-дай уйчаси томон чопди.\n— Энди уйчасидан чиқмайди. Кетдик!\nШокир шошқалоқнинг орқа-олдига қарамасдан қовоқ уйганча боришидан бугунги кул-гидан қуруқ қолиш ҳаммамиздан ҳам уни хафа қилганов, дедим.\nИкки кундан кейин Шокир шошқалоқ бошқа гап топиб келди: Кулсин жинни ўтдан қўр-қар экан, мен бир нарсани тайёрлаб бўлай, ҳаммамиз маза қилиб куламиз!\nУ пайтлар гугурт камчил эди. Маҳалладаги бошқа хотинлар каби аямлар ҳам биздан гугуртни яшириб қўяр, зарур бўлганда ўзлари олиб ишлатар эдилар. Қуриган шох-шабба-дан гулхан ёқишни яхши кўрадиган биз болалар бўлсак, ўт чиқаришнинг йўлини топиб олдик. Иккита қўтир тошни бир-бирига уриб, ишқаласак, учқун чиқарди ва бир-икки уринишда аввал қовжираган хас-хашакни тутатиб олардик. Ана кейин устига битта-битта шох-шабба босиб, гуриллаб ёнаётган гулхан ёнида қўлларимизни қиздирганча гап сотар-дик.\nШокир шошқалоқ қўлларимиз совқотмаган пайт, ёзнинг иссиқ кунида гулхан ёқмоқчи бўлиб, хас-хашак тўплабди. Иккита чағир тошни бир-бирига уриб учқун чиқариб, гулхан ёққанида кимнингдир додлаган овозини эшитибди. Қараса, Кулсин жинни боши ушлаган-ча қочиб бораётганмиш…\nЭртасига туш пайтимиди, Шокир шошқалоқ чақириб келди.\n— Уйларингда керосин борми? – деди пичирлаб.\nСирдарё тўсилиб, ГЭС қурилгач уйимизга электр келганига икки йил ўтса-да аям «чироқ лоп этиб ўчиб қолса, болалар қоронғида қўрқишмасин», дея гузарга бориб керосин олиб келиб қўярдилар. Мен Шокирни керосин турадиган қазноққа бошладим. У қўлидаги латтани очиб, узун ип олди. «Арғамчини очиб олдим, пишиқ ип», деди ҳалиги кўчадаги-дан ҳам пастроқ пичирлаб Шокир. У керосин идиш қопқоғини очди-да, ипни унинг ичига сола бошлади. Ипни охиригача керосинга бўктирди-да, аста тортиб олиб, ҳалиги латтага ўради. «Раҳмат, оғайни, ҳали қорнингни ушлаганча кулганингда, қилган хизматингга рози бўласан!» Мен ҳозир нега кулишимни эмас, Шокирнинг бу гапларни Оқил оқсоқолдан ўр-ганиб олганини ўйлардим.\nБиз Кулсин жиннининг уйчаси ёнидаги йиқилган девор олдига етиб борганимизда сояда ўтирган учта ўртоғимиз баравар ўрнидан турди. «Тез бўлинглар, ҳали у сувга келгани йўқ,» шивирлади ўртоқларимдан бири. Шокир девордан ирғиб ўтди-да, ариқдан ҳатлаб, унинг қирғоғига думалоқланган қоғоз қўйди. Ҳалиги латтани очиб, керосинга шимдирил-ган ипни қоғозга яхшилаб ўради. Ўрар экан, тез-тез уйча томонга қараб олди. Ипнинг бир учини ушлаганча ариқдан ўтди. Девор йиқиғидан ошиб ўтди-да, эшитилар-эшитилмас шивирлади: « Овозларинг чиқмасин, биронтанг бошингни кўтарма!»\nМен Кулсин жиннининг шпион эканлигига буткул ишонмай қўйган бўлсамда, Шокир-нинг ип тортиши, сирли шивирлаши яна аллақандай қўрқинчли хаёлларга бошларди. Шокир ўртоқларимдан бири берган икки тошни бир-бирига урар экан, унинг қорнингни ушлаганча куласан, деган гапини эсладим. Тошлардан чиққан учқун Шокирнинг олдидаги қоғозни ёндирди. «Ўчмасин, ўчиб қолмаса бўлгани… Ҳей, болалар, Кулсин жинни сув олгани келгани йўқми?.. Ё иссиқ элитиб ухлаб қолдими?..» Шокир хавотирланганча девордан мўралади-да шу заҳоти бошини эгди. Мен қизиқиб энди бошимни кўтаргандим, Шокир тўнғиллади: «Ёт, у … келяпти…» Шокир бизни бош кўтаришга қўймай ўзи яна бир марта девордан мўралади-да, арғамчидан айирган ипнинг учини ёниб турган латтага тутди. «Ана энди томошани кўринглар!» Шокирнинг ортидан ҳаммамиз деворга қапишганча томоша кўришга шошилдик. Керосинга бўктирилган ип ёнаётган узун илонга ўхшарди. Ингичка, ипдек ингичка илон… Кулсин жинни ариқдан сув олар экан, ёнаётган ипга кўзи тушди. Унинг кўзлари косахонасидан чиқиб кетаётганга ўхшар, ола-кула эди. Шундайгина оёғининг ёнида қоғоз копток ловиллаб ёнгач, Кулсин жинни челакдаги сувни унинг устига сепганча бақирди: Мусулмонлар, ёрдам беринглар! Ёрдам беринглар…»\n— Кулсин жинни, кулсин, жинни…\nБиз қотиб-қотиб кулар эканмиз, Шокир шошқалоқнинг тўхтовсиз айтаётган гапларини такрорладик. Челагини кўтарганча уйчаси томон чопиб кетаётган Кулсин жинни бирдани-га ортига ўгрилди. У юзига дувиллаб оқаётган кўз ёшларини артганча челакни биз томон-га отди. Ариқдан бир ҳатлаб ўтиб, паст девордан сакради. Кулиб турган ўртоқларимнинг ранги қоғоздай бўлиб кетди. Шокир йўлидаги ўртоқларимдан бирини йиқитиб ўтди-да, орқасига қарамай чопиб кетди. Ҳаммадан орқада чопиб борар эканман, бўйним бўғилди. Мен бўғаётган қўлни олиб ташлашга уриндим. Кучим етмади. Овозим борича бақирдим: Кулсин жинни, мени ўлдирманг, ўлдирманг!» Чопиб бораётган ўртоқларимдан иккитаси тўхтади. «Юсуф, қўлини тишла, қўйворади, қаттиқ тишла!» Иккала ўртоғим ҳам бирдай шу гапни такрорлади. Мен қўлни тишлашга улгурмадим. Тўсатдан чангакдек қисаётган қўл бўшашди. Ортимда кимдир ўкраганча йиғлаб борарди. Кулсин жинни шу йиғлаганча ариқдан ҳатлаб, тиззалаб ўтирди. Мен ариққа энгашганича юзини юваётган Кулсин жин-нини юпатишни истардим. Лекин нега, нима деб юпатишни билмасдим. Боягина тинчлик бермаётган нега тишламасимдан қўйворди, деган ўйни эса, унутгандим.\nКулсин жинни бетини рўмолининг учи билан артар экан, менга кўзи тушди. Шошгани-ча ўрнидан турди ва бурилиб кетаётиб, елка оша ортига қаради. У жилмаярди. Олдинги-дай шарақлаганча кулмасди. Жилмаярди. Мен бундай ширин ва лекин айни бир пайтда маъюс жилмайишни илгари кўрмагандим. Орадан йиллар ўтиб, ўғлимнинг бўйи бўйимга тенг бўлганда ҳам кўрмадим. Фақат бир нарсани сира унута олмайман: аёлнинг жилмайи-ши бўйнимни чангакдек қўлидан қаттиқроқ сиқиб олди…\nЎшанда… ўшанда эртаси куни болалар чақириб келишганда кўчага чиққим келмади. Ичкаридан аям чиқиб келдилар: «Бор, чиқ, ё уришиб қолдиларингми?» Аямнинг гумон-ларида асос йўқлигини исботлаш учун кўчага судралдим.\n— Нима, тухум босиб ётганмидинг? – деди болалардан бири.\n— Йўқ, Кулсин жиннини тушида кўриб, лабига учуқ тошиб ётган бу, — деди Шокир шош-қалоқ.\nМен яна гапларинг борми, дегандайин индамасдан кўзимни лўқ қилиб туравердим.\n— Юр, Кулсин жиннидан хабар олиб келамиз. Яна ёнаётган илондан қўрқиб ўлиб-нетиб қолмаган бўлсин. Унга ўхшаган бизни кулдирадиган одамни қаердан топамиз кейин…\nШокир шошқалоқ оғзини кўпиртирар экан, ёнгинамдан шарқироқ ариқ оқиб ўтди. Ун-дан икки қадамча нарида Кулсин жинни менга қараганча жилмаярди…\n— Бораверинглар… Мени … бошим оғрияпти…\n— Бўпти, болалар, кетдик. Юсуф, сен Оқилларникига боргин-да унинг онаси – қоқимчи холага ўзингни қоқтириб олгин, — Шокир менга қараб илжайди ва орқароқда судралаётган боланинг елкасига урди. – Тошбақа юриш қилсанг, кулгидан қуруқ қоласан, тез-тез юр-ей!\nБоши оғриган бола ҳиринглаганча кетаётган Шокирнинг орқасидан эргашармиди ё у-нинг бошқа болага эмас, аслида ўзига эшиттириб айтган гапига жавоб берармиди. Мен Шокирнинг лўкиллаб бораркан, ўқтин-ўктин сездирмасдан орқасига қараб олишини ил-жайганча кузатиб турдимда, шартта бурилиб қарама-қарши томонга кетдим.\nОқил қўлида ўроқ, эндигина эшик очиб турган экан.\n— Ўртоқ, агар ўйнагани келган бўлсанг, менинг вақтим йўқ, агар ҳозир далага бориб бир боғ ўт ўриб келмасам, дадамлар айтмоқчи қўйларим очидан ўлади, — деди Оқил сўрашиш-га узатилган қўлимни қўйиб юборгач.\n— М-мен… мен ўйнагани эмас… шундай сен билан бир гаплашгани келгандим.\n— Ҳа, Кулсин жиннини кулдириб, ичак узиш кўнглингга тегдими?\nОқилнинг ортида Кулсин жинни кўринди. У маъюсгина жилмайиб турарди.\n— Мен… энди…\n— Кўп чайналма! Бор, тезроқ шошқалоқнинг ортидан ўпкангни қўлтиқла. Кеча у шотир-ларини бошлаб келиб, мендан суюнчи олди. Кулсин жиннини боплаб қўрқитибсизлар. Бор, бугунги томошадан қуруқ қолиб, йиғлаб ўтирма!\nОқилнинг сўзлари юрагимга игнадек санчилар экан, негадир ўқитувчимизнинг гапини эсладим: «Шу Оқил оғиз очиши билан гапимни йўқотиб қўяман. Муштдеккина бола чол-лар билмайдиган гапларни қаердан топади?»\n— Оқил… У менга қараб жилмайди.\n— Жилмайди. Мен унинг бу жилмайишига чидаёлмадим. У жилмаяр экан, ёнаётган ип бўйнимга чирмашини истадим.\nОқил индамади. Сойбўйига етганимизча иккаламиз ҳам оғзимизга толқон солиб кета-вердик. Оқил ярим боғча ўт ўргач, мен индамай унинг қўлидан ўроқни олдим. У менга ялт этиб қараганда, кўзида норозилик кўрдим. Лекин буни кўрмасликка олиб, ўт ўравердим. Қарасак, бир боғ эмас, икки боғ чиқадиган ўт ўриб қўйибмиз. Ўт боғлари устига ёнбошла-ганча сойда оқаётган сувга тикилиб ўтиравердик. Оқилга айтадиган гапим кўп эди. Лекин тилимга ҳеч нарса келмасди. Ўтни Оқил чўнтагидан олган ипга боғлаб, орқамизга олиб кўтариб кетаётганимизда ҳам ўртоғим айтмоқчи «йўлни яқинлаштиришга» минг уринсак-да, ҳеч гапимиз қовушмади.\nЕлкамиз ўтдан бўшаб, яйраганидан кейин Оқил «Юр, ўртоқ, чой ичиб кетасан», дея уй-ларига судради. Мен уйдан аямга индамай чиқиб кетганимни, хавотир бўлиб ўтирганлари-ни баҳона қилиб, унамадим.\n— Сен энг яхши ўртоғимсан…\nХайрлашаётиб, Оқилнинг юз-кўзлари кулганча ўнг қўлини силкитиб турганини кўриб ортимга қайтгим, уни қаттиқ қучоқлагим келди. Худди шу лаҳза йўлимни кимдир тўсди. Мен жилмайганча турган Кулсин жиннининг кўзларидан қўрқиб кетдим…\nШу-шу Кулсин жиннининг уйчаси томон бормай қўйдим. Бора-бора унинг жилмайиб туришини ҳам эсимдан чиқардим. Шаҳарга аммамникига бориб, сотувчи айтган «ҳали бў-ёғи қуримаган» тўртта китоб сотиб олиб келганимдан сўнг на Кулсин жиннини, на Хол-дорхонни эслайдиган бўлдим. Ҳатто болалар ўйнашга чақириб келишса-да, китобдан бош кўтаргим келмайди.\n— Юсуф, ўғлим, қаердасан?\nАямнинг овозлари китобни токчага олиб қўйишга мажбур этди. Овоз келган уйга кир-сам, аям саватдаги нонларнинг орқа-олдини кўриб, ажратяптилар.\n— Юсуф, токдан яхши пишган узумдан беш-олти бош узгин.\nМен «хўп» деганча сап-сариқ ҳусайни узиб келганимда, онам иккитадан патир устига тўрт бошдан узум қўйдилар.\n— Ўғлим, сен манови тугунчаларни иккита мусофир холангга олиб бориб бергин. Битта-сини Дўнгдаги муаллимнинг эски уйида яшаётган холангга, иккинчисини Боймаҳаллада-ги…\nАямнинг охирги сўзлари қулоғимга келмади. Мен илгарилари ҳам Холдорхонникига тугун кўтариб борганман. Лекин Кулсин жиннининг уйчасига қандай бораман? У мени кўрибоқ ҳайдаб солса, патир ва узум солинган тугунни ортимдан ирғитса… Йўқ, бора ол-майман.\nАямга қандай баҳона қилишни ўйлаётганимда, қулоғимга Оқил шивирлади: «Сен энг ях-ши ўртоғимсан…» Мен тугунларни олдим-да, Оқилларникига қараб кетдим.\nХолдорхон муаллимдан мерос қолган уйдан тўрт-беш қадамча наридаги тол остида тўн-тарилган пиёлага ўсма сиқиб ўтирган экан.\n— Нима олиб келдинглар? – Холдорхон ўрнидан қўзғалмасдан ўсма сиқишда давом этди. -Уйга олиб кириб қўйинглар, мушукми, итми, тегмасин. Ҳа, қўйиб чиқдингларми? Эшик-ни зичлаб ёп. Энди ёнимга келинглар, мен сизларга «Қора сочим»ни айтиб бераман…\nМен Холдорхоннинг толга суяб қўйилган қўлтиқтаёғига хавотирланганча қарар экан-ман, Кулсин жинниникига қандай боришни ўйлардим…\nЙиқилиб-йиқилиб, ит сакраб ўтадиган бўлиб қолган девор олдида оёғим ерга ёпишиб қолди.\n— Оқил, ўртоқ, тугунни сен бериб келақолгин, мен шу ерда тураман, — дедим овозимдаги ёлборишдан ўзим ҳам ғижиниб.\n— Ие, патир билан узумни сенинг аянг берворади-ю, Оқил ҳаммоллик қиладими? Юр, қўрқсанг, иккаламиз девордан бирга ўтамиз.\nОқилнинг ортидан мен ҳам тугунчани кўтарганча деворнинг нариёғига ўтдим. Ариқдан ҳатлаганимизда ҳам, Кулсин жиннининг кулба-уйчасига яқинлашганимизда ҳам бирон шарпа эшитилмади.\nЭски қоп – эшик ёнида нима қилишимизни билмасдан турар эканмиз, Оқил мени Кулсин жиннини чақиришга қистади.\n— Юсуф, холани чақир!\nМен нима деб чақиришимни билмасдан турганимда, қоп кўтарилди-да, кўк гулдор рўмол кўринди.\nОтимни айтган Кулсин жинни менга ғалати термулганча турарди.\n— Буни сизга аям бервордилар.\nТугунчани Кулсин жиннининг қўлига узатдим-да, Оқилни йиқитишимга сал қолиб девор томон югурдим…\n— Ҳей, жинни, нега қочяпсан?\nМен ҳансираганча Боймаҳалла кўчасида чопиб борар эканман, Оқил йўлимни тўсди.\n— Тўхта! Тўхтасанг-чи!\nМен пешонамдан чакиллаётган терни артганча Оқилга тикилдим.\n— Мен унинг жилмайишини кўрдим. У менга бир марта қарамадиям. Сенинг ортингдан «Юсуф, Юсуф» деганча тикилиб қолаверди…\nНега у менга тикилар экан? Нега менинг отимни такрорлайверади? Орадан уч кун ўтган бўлса-да, бу саволлар хаёлимдан нари кетмас, лекин ҳеч бир жавоб топа олмасдим. Худди ана шундай жавоб излаётган пайтимда тўсатдан кўча томондан бақириқ-чақириқлар эши-тилди. Кўчада оёқяланг эркаклар, бошяланг аёллар, чоллар, болалар чопиб боришарди. Бирининг қўлида челак, иккинчисининг елкасида кетмон… Мен ҳам уларга қўшилиб қуюқ тутун осмонга бурқсиб кўтарилаётган томон югурдим.\nЕтиб борсак, қўшни кўчадаги уй аланга олган. Олов на челаклардан тўхтовсиз сочилаёт-ган сувни, на белкураклар ташлаётган тупроқни писанд қилмасди.\n— Ҳей, болалар, қаёққа? Куйиб қоласизлар, борманглар!\nБитта чол йўлимни тўсди. Мен унинг ёнидан айланиб ўтишни ўйлар эканман, кўзим Кулсин жиннига тушди. Кочишга жой излай бошладим. Худди унинг тугилган муштлари ёйилади-да, бири иккинчисидан йўғонроқ ёнаётган иплар менинг бўйнимни мўлжаллаб биланглашади.\nЧол эса елкамдан ушлаганча қўйиб юбормайди. Кулсин жинни мени кўрмасин дея чол-нинг орқасига ўтишга уринаман. У елкамдан қаттиқроқ ушлайди. Кулсин жинни шартта икки қўлида челак тўла сув кўтариб келаётган аёл томон югурди. Унинг қўлидан индамас-дан челакларни олди. Лекин у бошқалар каби ёнаётган уй томон юрмади. Аввал битта челакни, кейин иккинчисини бошидан баланд кўтарди. У ўзининг устидан сув қуйди. Бошидаги гулдор кўк рўмоли, эгнидаги кўйлаги жиққа ҳўл бўлди.\n— Ғирт жинни десам, менга ҳеч ким ишонмади. У қип-қизил жинни, қандайига сизлар айтгандайин ишпиён бўлсин!\nМен энди тамом, Кулсин жинни уни кўрсатганча чаккасининг ёнида кўрсаткич бармоғи-ни айлантираётган аёлни ғиппа бўғади, деб ўйладим. У аёлнинг гапини эшитмади, ё эшитиб, тушунмади, тўғрисидан келаётган йигитнинг қўлидаги челакни тортиб олди-да, яна устидан сув қуйди. Ва… у ёниб турган уйга кириб кетди.\n— Ҳей, нимага қаққайганча қараб турдинглар! Жинними, соғми, Худонинг бир ғариб бандаси ёниб кетса, нима бўлади? Уй-жой топилар, у Худонинг бир бандаси…\nЧол аламидан бақирар экан, менинг елкамдаги қўлларини дуога очди:\n— Эй Худойим, суйган бандангни ўзинг қутқаргин!\nҲамма қотиб қолган, сувдан бўшаган челакларни ҳеч ким тўлғазиб келишни ўйламай қўйган. Менинг атрофимда ёнаётган арғамчи иплари билангларди. Мен Кулсин жинни-нинг яна бир марта, бир мартагина жилмайишини кўришни истардим.\nБир маҳал ёнаётган эшикдан отилганча Кулсин жинни чиқиб келди. У бағрига босган қизалоқни авайлаб ерга қўйгач, ариқ томон чопди.\n— Ҳей, нега ҳамманг карахт бўлиб қолдинг? Боринглар, югуринглар, кўйлаги, бошидаги рўмоли ёняпти, сув сепиб ўчиринглар!\nЁнимдаги чол ёнаётган аёлнинг ортидан челак кўтариб югурган одамлар кетидан югур-гилади.\nКулсин жинни сув тўла ариқда осмонга қараганча ётар, кўзлари тўла қайғу, лабларида эса, ўша мен кўргандан ҳам майинроқ жилмайиш…\nУ одамларни кўриб ариқдан чиқди, бошидан тушиб кетган ҳўл рўмолини ўрашга ури-нар, лекин ҳеч ўрай олмасди. Ҳеч бўлмагач, рўмолни бағрига босди-да, ариқдаги сувга термилганча нималардир дея бошлади. Унинг сўзлари қўшиққа айланди.\n— Ҳей хотин, юрак-бағримни эзиб ташладинг-ку! Болам ўлгандаям, бунчалик тўлиб-тўлиб йиғламагандим, — Холдорхон қўлтиқтаёғига таянганча юзини юваётган кўз ёшлари-ни кўйлагининг енгига артарди. – Сен яхши хотинсан, эртага уйимга бор. Бир югуртириш-да қошингни қоп-қора қиладиган ўсма бераман…\nКулсин жинни Холдорхоннинг гапини эшитмагандайин қўшиғини айтаверди.\nМен бундайин ҳазин қўшиқни ўшандан буён ҳеч эшитмаганман. Шунча ёшга кирдим, не-не донғи кетган ашулачиларнинг қўшиқларини эшитдим. Лекин Кулсин жинни… Кул-син холаники каби қўшиқ эшитмадим.\nЭртасига қишлоқда янги гап тарқалди: Кулсин жинни кетиб қолибди…\nШу-шу биз уни кўрмадик. На қишлоқда, на шаҳарда, на бозорда, на кўча-ялангда… Мен ўн иккига кирганимда шаҳардан дадамлар янги кийим-бош олиб берар эканлар, сотувчи билан гаплашиб қолдилар. Аям намунча у сотувчи билан гапларинг қизиб қолди, деганди-лар, дадамлар бир уф тортдилар.\n— Онаси, аслида Қурама томондан кўчиб келган бу сотувчи бир воқеани айтиб берди. Беш йилми-олти йилми олдин тоғдаги қишлоқларида бир ёшгина аёлнинг уйига ўт кетиб-ди. Аёл тоққа ўтин тергани кетган экан. Келса, уйи култепага айланганмиш. Қўни-қўшни-лар уйда қолган болани қутқариб олишолмабди. Аёл битта-ю битта боласининг ўлигини-ям кўра олмасдан додлабди, юзини тирнабди, сочини юлибди… Уч кундан кейин у аёл йўқолиб қолибди. Ҳамқишлоқлари қидириб-қидириб Сирдарё бўйидаги қишлоқдан бир гап топиб келишибди: « Сочлари ёзиқ бир аёл қўлида рўмолини ҳилпиратганча ўзини сув-га ташлади. Сувнинг жинлари чақирганми… Биз етиб борганимизда у дарёда кўринмас-ди…»\nМаҳалламиздаги ҳовузга туз ташлаганимиздан кейин мен Оқилнинг олдига чопдим. Унга дадамларнинг шаҳарда эшитган гапларини айтиб, Кулсин жинни… Кулсин хола-нинг кулбасига бориб-келайлик, дедим.\n— Қара-қара, Кулсин хола қайтиб келганга ўхшайди, уйчанинг олди супурилган, сув сепилган.\nБиз Кулсин холани чақириш-чақирмасликни билмасдан бир-биримизга қараганча тура-вердик. Бундай қулоқ солсак, ичкаридан ҳеч қандай овоз эшитилмади. Оқил қоп-эшикни кўтариб, уйчага кирди. Ортидан мен ҳам кирдим. Ҳеч ким йўқ. Лекин ичкари ширин бир ҳидга тўлган. Уйча тўрида, товоқчада шам ёниб турар, ёнида райҳон шохлари. Райҳон шохлари ортида эса, кимдир жилмайди-да, ғойиб бўлди.\n8-11 январ, 2013 йил, Хўжанд.\n← Аввалги Аввалги Ҳасанбой Ғойиб (1968)\nКейинги → Кейинги: Ўринбой Усмон. Қора чуқур (ҳикоя)


Жулиан Ассанж 45 ёшлигини тутқунликда қарши олмоқда\n13:41 / 04.07.2016\nДунёдаги энг таниқли ахборотчи, WikiLeaks асосчиси ва хакер Жулиан Ассанж 45 ёшга тўлмоқда. У тўрт йилдан бери Лондондаги Эквадор элчихонасида яшайди, зеро у Швеция ҳукумати томонидан жинсий зўравонликда айбланган, Интерпол эса АҚШ дипломатиясига оид минглаб махфий ҳужжатларни ошкор қилгани учун унинг кетидан тушган.\nАссанж Сомалидаги ҳукумат вакилларининг қатл қилиниши, Афғонистондаги уруш ва Ироқдаги ҳарбий можарога оид ўн минглаб маълумотларни чоп этган. Бундан ташқари, у муҳим ҳужжатлардаги маълумотларни кенг жамоатчиликка узатишга мўлжалланган WikiLeaks'га асос солди.\nБугунги кунда Ассанж Лондондаги Эквадор элчихонасида мушукчаси билан яшайди, у ахборотчини бошқа ҳукуматларга топшириб қўймайдиган сиёсий бошпана излашда давом этмоқда. Замонамизнинг бош ахборотчиси бизнинг фотогалереямизда.\nЖулиан Ассанж Буюк Британиядаги уй қамоғида, 2011 йил\nЖулиан Ассанж 1996 йилда\nЖулиан Ассанж ёшлигида\nЖулиан Ассанж Лондондаги Эквадор элчихонаси балконида эълон қилмоқда, 2016 йил\n2013 йилда "Бешинчи ҳукумат" биографик триллери экран юзини кўрди, унда WikiLeaks асосчиси Жулиан Ассанж ролини Бенедикт Камбербэтч ижро этган\nЖулиан Ассанж Лондон Олий судида, 2012 йил\nЖулиан Ассанж Швецария банкининг собиқ ходими Рудольф Элмердан навбатдаги компроматни қабул қилмоқда, 2011 йил\n2012 йилда Американинг "Симпсонлар" мультсериалининг 500-қисми эфирга узатилган, унда Ассанж ўз қаҳрамонига овоз берган\nЖулиан Ассанж Лондондаги Белмарш судини тарк этмоқда, 2011 йил\nсуд Жулиан Ассанж элчихонаси юбилей


Юртимизнинг энг кучли дарвозбонлари | ТОП-5 » Скачать музыку бесплатно новинки музыки 2016-2017\nКомментариев: 0 Просмотров: 235 Дата: 12-01-2016, 12:00 Футболда дарвозабон ярим жамоа деб бежиз айтишмаган. Чиндан ҳам, икки устун оралиғи эгаллари бутун ўйин давомида катта кўламдаги ишларни бажаришга одатланишгани учук ҳам уларга эътибор жуда катта.Жаҳон миқёсида Икер Касильяс, Жанлуижи Буффон, Петр Чех, Мануэль Нойер, Давид Де Хэа сингари маҳоратли посбонларни биламиз. Биздачи? Ўзбекистон ҳам иқтидорли дарвозабонлари билан мақтана оладими? Бугунги саҳифамизда Олий лигада ўйнаётган маҳоратли ва тажрибали дарвозабонлар билан сизларни таништириб ўтамиз. Павел Бугало Туғилган санаси: 21.08.1974Клуби: «Бунёдкор»Бугалони танимаган ва билмаган футбол мухлиси бўлмаса керак. Ёши 40 дан ошганига қарамай, Паша доимий равишда майдонда жавлон уриб тўп суришни истайди. «Бунёдкор» клубида тўп суриб келаётган Бугало сўнгги вақтларда майдонга тушмай қолди. Бунга рақобат борлигини айтиш лозим. Чунки жамоада Мурод Зуҳуров ва Акбар Тўраев сингари ёш "дарвоза қўриқчилари" бор. Шунинг учун ҳам мураббийлар штаби асосан бу дарвозабонларга имконият тақдим қилмоқда.Биласизми, Бугало шу кунгача жуда кўплаб ўйинларда майдонга тушган. Ўзбекистон миллий терма жамоасининг асосий посбони бўлиб келган. Кўпчилик уни машҳур германиялик дарвозабон Оливер Канга ўхшатади. Кан ажойиб реакцияга эга эканлиги билан ажралиб турган. Бугалода ҳам айнан шунда абжирлик, тезкорлик ривожланганди ва у ўйинни яхши назорат қилиши билан донг таратганди. Йиллар таъсири барибир ўз хукмини ўтказмасдан қолмади. Қаҳрамонимиз бугунги вақтда фаолиятини тугатиш арафасида турибди.Санжар ҚувватовТуғилган санаси: 08.01.1990Клуби: «Машъал»Бу дарвозабоннинг сўнгги йилларда фаолиятида пасайиш юз берди. Ёшлар терма жамоаси билан жаҳон чемпионатида порлаб чиққан Қувватов содиқлиги бўйича ҳар қандай ҳамкасбига намуна бўла олади. Узоқ йиллар давомида “Машъал”да тўп суриб келди. Жорий йилда эса дарвозабонга “Насаф”дан таклиф тушди. Натижада Қувватов қаршиликлар билан битим имзолади ҳамда иш жойини ўзгартирди.Александр ЛобановТуғилган санаси: 04.01.1986Клуби: «Пахтакор»Бундан тўрт йил аввал Лобанов биринчи лига иштирокчиси «Орол» жамоасида тўп сурарди. Кейинчалик тажрибасини кўтариб борган посбон «Пахтакор»га келганидан сўнг катта ўзгаришларни бошдан кечирди. Қисқа муддат ичида Лобанов жамоанинг ажратиб бўлмас бир қисмига айланди. Шунингдек, ўз ўйини билан ажралиб турган Лобанов миллий терма жамоа назарига тушди. Самвел Бабаян Ўзбекистон миллий терма жамоасига бош мураббий этиб тайинлангач, Александр Лобанов терма жамоадаги асосий таркибдан Игнатий Нестеров ва Элдор Суюновни сиқиб чиқарди.Элдор СуюновТуғилган санаси: 12.04.1991Клуби: «Насаф»Умидли дарвозабонлардан бири дея, Элдорбек Суюновни айтиш мумкин. «Насаф»нинг асосий таркибида ўйин амалиётини кўтариб келган дарвозабон миллий терма жамоа даражасига қадар кўтарила олди. Бунга у оғир меҳнатлари орқали эришди. Бўйдор, вазиятларни кўра биладиган, аниқ фикрлай олиши билан ажралиб турган Элдор яқин келажакда Нестеровнинг муносиб издоши бўла олиши мумкин. Буни албатта вақт кўрсатиб беради. Ёш футболчининг барқарор ўйин олиб бораётгани учун, кўпчилик мутахассислар Суюновни терма жамоамизнинг келгуси авлоди дея эътироф этишмоқда. Афсуски, ноябрь ойида Элдор жароҳат олиб, операция қилинди ва унинг тикланиши учун бир муддат вақт керак бўлади.Игнатий НестеровТуғилган санаси: 20.06.1983Клуби: «Локомотив»«Локомотив» клубида фаолиятини давом эттираётган Игнатий Нестеровни ҳам кўпчилик яхши билади. Бу дарвозабон қайси жамоада тўп суришидан қатъий назар, доимо асосий таркибда ўйнаб келган: «Пахтакор», «Бунёдкор» ва эндиликда «Локомотив». Миллий терма жамоамиз сафида ҳам Нестеров ажойиб ва ёрқин ўйинлари билан эсда қолди. Тажрибали дарвозабон ўзининг тезкорлиги, реакция кўрсатиши ва тўпларни яхши назорат қила олиши билан ажралиб турган. Унинг жароҳатларга мойиллиги терма жамоа асосий таркибидан сиқиб чиқарган бўлса-да, сўзсиз, Нестеров айни пайтда ҳам юртимизнинг энг кучли дарвозабонларидан бири ҳисобланади.


АҚШдан муносабат: Ўзбекистонда амалга оширилаётган ўзгаришлар нафақат мамлакат аҳолиси, балки қўшни халқларга ҳам фойда келтирмоқда | Ўзбекистон Республикаси Президенти ҳузуридаги Стратегик ва минтақалараро тадқиқотлар институти\nЎзбекистон элчихонаси хабарига кўра, АҚШ Миллий хавфсизлик кенгашининг табрик мурожатида қуйидагилар таъкидланган: «Америка Қўшма Штатлари Ўзбекистонни диний эркинликларга амал қилишдаги тараққиёт ва мамлакат махсус назорат рўйхатидан чиқарилгани билан қутлайди. Биз ҳукуматни ушбу асосий ҳуқуқни ҳимоя қилиш бўйича ислоҳотларни амалга оширишда бошқаларга ўрнак бўлишга чақирамиз".\nАҚШ Хельсинки комиссиясининг ҳамраиси, сенатор Рожер Уикер Давлат котиби қарорини шарҳлар экан, “Ўзбекистон Президент Шавкат Мирзиёев раҳнамолигида диний маҳбусларни озодликка чиқарди, қатор диний ташкилотларни рўйхатга олди ва ҳуқуқ-тартибот идораларининг диний жамоаларга рейдлар ўтказишини тақиқлади. Бу билан мамлакат юксак баҳога эришди”, - деб таъкидлади. 1975 йил Конгресс томонидан ташкил этилган мазкур комиссия Хельсинки якуний акти ва ЕХҲТга аъзо давлатлар томонидан қабул қилинган бошқа мажбуриятларнинг бажарилишини назорат қилади ва рағбатлантиради.\nКонгрессмен, шунингдек, Ўзбекистонни мазкур йўналишдаги ислоҳотларни давом эттиришга чақирди, “Виждон эркинлиги ва диний ташкилотлар тўғрисида”ги қонун лойиҳаси (янги таҳрири)ни янада такомиллаштириш борасида ЕХҲТ ва Европа кенгашининг Венеция комиссияси билан яқин ҳамкорлик қилишига умид билдирди.\nАҚШнинг диний эркинликлар соҳасидаги махсус топшириқлар бўйича элчиси Сэм Браунбэк Давлат департаменти қарорига бағишланган телеконференцияда Ўзбекистон эришган тараққиёт, диний эркинликларни таъминлашга қаратилган “муҳим ва таъсирчан қадамлар”ни алоҳида таъкидлади.\nЭлчи, шунингдек, ижтимоий тармоқлардаги саҳифаларида қуйидаги шарҳни битган: “Давлат котиби Майкл Помпео Конгрессга алоҳида ташвишга соладиган мамлакатлар рўйхатини тақдим этди. Мен Судан ва Ўзбекистонни ушбу мамлакатларда диний эркинликлар соҳасида эришилган тараққиёт ва бунинг самарасида улар махсус рўйхатдан чиқарилгани билан қутлайман”.\n“Виждон эркинлиги ва диний ташкилотлар тўғрисида”ги қонун лойиҳаси бўйича қатор маслаҳатлашувларда қатнашган Бригҳам Янг университети ҳуқуқий ва диний тадқиқотлар халқаро маркази директорининг ўринбосари, доктор Элизабет Кларк ҳам мазкур қарорнинг муҳимлигини таъкидлади.\n“Ўзбекистон халқи ва раҳбариятини мамлакатни Давлат департаменти томонидан тузилган дин ва эътиқод эркинлигини бузадиган давлатлар махсус рўйхатидан чиқарилгани билан қутлаш менга катта мамнуният бағишлайди, - деди у. - Бу сўнгги йилларда Ўзбекистон раҳбарияти ва парламентининг жиддий ва изчил саъй-ҳаракатларини акс эттирувчи жуда муҳим воқеа бўлди. Уларнинг халқаро ҳамжамият билан ҳамкорлик қилишдаги қатъиятини алоҳида эътироф этаман. Мен Ўзбекистон раҳбарияти билан ўзаро муносабатларим жараёнида кўп нарсани ўргандим.\nЭришилган ютуқлар нафақат Ўзбекистон фуқаролари манфаатларига хизмат қилади, балки мамлакатни Марказий Осиё ва минтақадан ташқарида диний эркинликларни таъминлашдаги ўзгаришлар ва етакчилик намунаси мавқеига кўтаришига ишончим комил.\nЎзбекистон фуқаролари учун қулайлик ва фаровонлик таъминлаётган изчил ўзгаришларнинг гувоҳи бўлганимдан жуда мамнунман”.\nАҚШнинг дунё бўйлаб диний эркинликларни тарғиб қилувчи жамоат ташкилоти - Глобал жалб қилиш институти вице-президенти Жеймс Чен АҚШ Давлат департаментининг қарори “Ўзбекистонда диний эркинликлар соҳасида эришилган улкан тараққиётнинг эътирофидир”, деб қайд этди.\n“Бизга диний эркинликларни таъминлашда ҳукумат билан ишлаш ва мамлакат фуқаролари билан мулоқот қилиш имконияти тақдим этилди. Ўзбекистонга қисқа ташрифимиз чоғида улкан ўзгаришларга гувоҳ бўлдик, - деди у. - Тошкент, Самарқанд ва бошқа ҳудудларда оддий одамлар билан суҳбатларда мамлакатда юқори суръатларда ўзгаришлар амалга оширилаётгани ҳақида эшитдик. Шу боис ушбу тараққиёт АҚШ ҳукумати томонидан тан олингани ҳайрон қоладиган воқеа эмас. Ўзбекистон билан ҳамкорлик қилиш биз учун шарафдир. Ҳамкорлик ва шериклигимиз яна узоқ йиллар давом этишига ишонамиз.\nЎзбекистон мамлакат тараққиёти жараёнида диний эркинликлар қандай таъминланиши мумкинлигини намойиш этиб, нафақат минтақа, балки бутун дунё учун намуна ва ўрнак бўлиб хизмат қилмоқда. Халқаро ҳамжамиятнинг муҳим аъзоси сифатида Ўзбекистон фахрланса арзигулик натижаларга эришмоқда. Мен ўзбекистонликларни бу билан қутлайман”.\n“Кўп конфессияли қўшнилар тармоғи” ҳаммуассиси, Техас штати Норт Вуд черкови пастори Боб Робертс 2019 йил ноябрь ойида АҚШ диний етакчилари, экспертлари ва расмийларидан иборат йирик делегация таркибида Ўзбекистонга ташриф буюрган эди.\n“Ўзбекистон АҚШ Давлат департаментининг назорат рўйхатидан бутунлай чиқариб ташланганидан чин дилдан хурсандман, - деди у. - Бу ёқимли хушхабар, лекин энг эътиборга молик жиҳати – мамлакат қўлга киритаётган салмоқли тараққиётдир.\nЎзбекистон икки йил олдин тараққиётга эриша бошлади. Мен ўзим мазкур жараённинг гувоҳи бўлганман. Ўтган йил мамлакатда имомлар, руҳонийлар ва раввинлар билан учрашув чоғида уларнинг ўртасида мустаҳкам муносабатлар ва алоқалар ўрнатилганини кўрдик. Сиз нафақат ўзингиз учун, балки сизни ўраб турган халқлар учун ҳам қилаётган ишларингиз мамнуният ҳисларини уйғотади”.\n“Халқ сўзи” газетаси №262, 14 декабрь 2020 й.


Ҳарбий округ қўшинларида жанговор шайлик тўсатдан текширилди » Muzlik.uz - O‘zbekiston yangiliklari\nУрганч гарнизонидаги ҳарбий қисмлардан бирида қўшинлар жанговар шайлиги тўсатдан текширувдан ўтди.Бу ҳақда Шимоли-ғарбий ҳарбий округ матбуот хизмати хабар берди . Шимоли-ғарбий ҳарбий округ қўшинлари қўмондонлиги раҳбарлигидаги ишчи гуруҳ ушбу текширувнинг қўққисдан ўтишини таъминлади. Қўшинлар жанговар ва оператив тайёргарлигининг босқичларидан иборат бўлган тўсатдан текширув ҳар вақт сергак ҳарбий хизматчиларга жанговар-хизмат вазифаларни бажаришга халал бермади. Навбатчи бўлинмаларнинг тезкор ва аниқ ҳаракатлари ҳарбий хизматчиларнинг хизмат жойларига ўз вақтида етиб келишини ҳамда жанговор техникаларнинг қўллашга шайлигини таъминлади. "Газета.uz"да реклама Жанговор ва автомобиль техникаларни сақлаш паркида қисқа вақт ичида техникалар ўт олдирилиб, ўқув-жанговор вазифани бажариш учун шай ҳолатга келтирилди. Текширув жараёнида бўлинмаларнинг жанговар шайлиги, жипслиги ҳамда ҳарбий техника ва қурол-аслаҳаларнинг вазифаларни бажаришга тайёргарлиги баҳоланди. Шунингдек, тўсатдан текширув жараёнида бўлинмаларни юқори жанговор шайлик ҳолатига келтириш бўйича ҳарбий округ қўшинлари қўмондонлиги томонидан шахсий таркиб билан машғулотларни ташкил этишда амалий ёрдам кўрсатилди.\nТермиз гарнизонида ҳарбий қисмларнинг жанговор шайлиги текширилмоқда\nФото: Жануби-ғарбий махсус ҳарбий округи қўшинларининг жанговар шайлиги\nМудофаа вазирлиги қўшинлари ўқув тревогаси кўтарилди


ҳудудлар иқтисодий салоҳиятини юксалтириш ва аҳоли бандлигини таъминлашда муҳим ўрин тутади\nЎзбекистон Республикаси Президентининг жорий йил 5 октябрдаги “Тадбиркорлик фаолиятининг жадал ривожланишини таъминлашга, хусусий мулкни ҳар томонлама ҳимоя қилишга ва ишбилармонлик муҳитини сифат жиҳатидан яхшилашга доир қўшимча чора-тадбирлар тўғрисида”ги Фармони ҳам бизнес юритишнинг янада қулай муҳитини таъминлаш йўлидаги навбатдаги қадам бўлди, десак, айни ҳақиқат.\nФарғона вилоятида истиқлолнинг дастлабки йилларида 210 та саноат корхонаси мавжуд эди. Бугунги кунга келиб, уларнинг сони қарийб 5000 тага етгани, ишлаб чиқарилаётган маҳсулотлар тури 500 хилдан ортиб, шундан 150 таси тайёр маҳсулот эканлиги соҳанинг жадал ривожланаётганини кўрсатади.\nАйни пайтда Ўзбекистон туманининг “Шўрсув” ШФЙ ҳудудида ўнлаб кичик ишлаб чиқариш субъектлари орасидан йилига 100 минг тонна цемент тайёрлаш қувватига эга “Turon Eco Cement Group” масъулияти чекланган жамиятига алоҳида тўхталиб ўтиш жоиз. Негаки, ушбу корхона тўлиқ замонавий технологик ускуналар билан жиҳозланган бўлиб, ишлаб чиқариш жараёнига инновацияларнинг изчил татбиқ этилаётгани ижобий натижалар бераяпти.\n— Корхонамиз тўққиз ой мобайнида барпо этилди, — дейди унинг раҳбари Авазбек Турдиев. — Бунинг учун 1 миллион 980 минг АҚШ доллари миқдорида маблағ сарфланди. Зарур хом ашёнинг 80 — 90 фоизи Шўрсув массивидаги маъданлар эвазига тўлдирилмоқда. Қолган қисми эса Тошкент вилоятининг Олмалиқ шаҳридаги корхоналар билан ўрнатилган -кооперация алоқалари асосида таъминланаётир.\nБундан йигирма — йигирма беш йил илгари Фарғона вилоятида кичик бизнеснинг саноат маҳсулотлари тайёрлашдаги улуши атиги 2,9 фоизни ташкил этарди. Эндиликда эса бу кўрсаткич қарийб 15 фоизга етказилди.\nҲудудда ушбу кўрсаткичларни янада юксалтириш, тармоқ саноат корхоналари ва ҳудудий саноат ўртасидаги ўзаро кооперация алоқаларини ривожлантириш, энг олис қишлоқларда янги ишлаб чиқариш қувватларини ташкил қилиш ҳамда бу -орқали аҳоли бандлигини таъминлаш ишлари изчил давом эттирилмоқда.\n— Яқинда Хитойнинг “Henan Yigong Machinery” компаниясидан 500 минг АҚШ долларилик гипс ишлаб чиқариш линияси келтириб, фаолиятимизни янада кенгайтиришга муваффақ бўлдик, — дейди “New Line Produсtion Sho‘rsuv” масъулияти чекланган жамияти раҳбари Улуғбек Жўраев. — Бу билан маҳалламиз ва қўшни маҳаллалардан 70 нафар йигит-қизни меҳнат жамоамизга жалб қилиш баробарида, маҳсулот тайёрлаш ҳажмини йилига 60 минг тоннага етказдик. Айни пайтда маҳсулотларимизни 50 дан ортиқ қурилиш саноати корхоналари ҳамда хорижлик буюртмачиларга етказиб бераяпмиз. Ўтган йилда чет эллик ҳамкорларимиз биздан 30 минг 800 долларлик маҳсулот харид қилишган бўлса, жорий йилнинг 9 ойида бу миқдор 45 минг долларни ташкил этди.\nЖорий йилнинг тўққиз ойида Фарғона вилояти саноат тармоғида қурилиш маҳсулотлари ишлаб чиқариш ҳажми ўтган йилнинг шу давридагига нисбатан 15,5 фоиз ўсди. Барқарор фаолият, асосийси, керакли хом ашёнинг шу ерда мавжудлиги ишбилармонларни истиқболли режалар тузиш, уларни дадил амалга оширишга ундаётир.\nМазкур рукндаги бошқа мақолалар: « Ўзбекистон мева-сабзавотлари экологик тозалиги ва витаминларга бойлиги билан дунё бозорида алоҳида эътироф этилади\tМанфаатли ҳамкорлик йўлидаги муҳим форум »


Жек Ма муваффақиятга оид янги фикрлари билан ўртоқлашди - Terabayt.Uz\nЖек Ма муваффақиятга оид янги фикрлари билан ўртоқлашди\n1999 йилда асос солинган хитойлик Alibaba Group электрон тижорат компаниясининг фаолият кўламини биргина далил билан ифодалаш мумкин: бир кунда бу ерда 200 миллион дона маҳсулот сотилади ва сўнгги молиявий йилда бу платформада $550 млрд долларга тенг маҳсулот сотилган.\nБу ишларнинг бошида турган компания асосчиси Ма Юн ёки Жек Ма номи билан танилган 53 ёшли тадбиркор бундан 18 йил муқаддам 17 та ишчиси ҳамда $50,000 доллар маблағ билан иш бошлаган эди. Жек Манинг ҳаёт йўли ва сўзлари, тавсиялари жамоатчилик учун доимо қизиқ. Қуйида тадбиркорнинг South China Morning Post нашрида эълон қилинган фикрларини эълон қиламиз.\nҲаёт, бу -- саёҳат!\nУмрни саёҳатга ўхшатиш мумкин. Биз бу дунёга ҳаётдан ҳузурланиш ва бахтли яшаш учун келамиз. Саломатликни қадрланг. Боиси, бахтиёрлик соғлом бўлиш билан қадрли.\nБу ҳаётда сенга ишонмайдиганлар ҳар доим топилади. Яна шундай одамлар борки, уларга гапириш -- фойдасиз.\nСенга ишонадиганлар доимо сен билан ёнма-ён туриб курашишга ҳозир бўладилар, сенга шубҳа билан қараганлар эса доимо нимадир топиб беришади. Бу -- инсон табиати. Тўғри йўлдалигингда сенга биров эътибор қилмаса ҳам, кичик хато туфайли барча сени танқид остига олишга шай туради.\nЮқоридан қараса, ҳаммаси гўзал.\nМуваффақиятли бизнес мисоли чўққи сари кўтарилишга ўхшайди ва мен ҳам ишимни тоғнинг товонидан бошлаганман. Минг чақирим юқорига кўтарилганингда сен атрофни аниқ-тиниқ кўра бошлайсан. Бироқ, муаммо шундаки, ҳануз ерда турганлар сенинг сўзларингга шубҳа билан қарашади.\nМуваффақият учун вақт ҳам керак. Мен 40 ёшимдагина нима хоҳлаётганимни тушуниб етганман. Бизнесмен ёки ўқитувчи бўлиш ҳеч қачон хаёлимга келмаган. Полициячи, ҳатто KFC компаниясига официант бўлишни хоҳлаганимда -- рад этилганман.\nЎтмишдаги муваффақиятлар билан яшама.\nОдамни орқага тортадиган омил бор -- эришган ютуқлари. Ўтмишдаги натижаларга боғланиб қолиш -- бугунги имкониятларни нолга тенглаштиради, бундай кайфият -- тараққиётнинг тўсиғи.\nҲаёт имкониятларга тўла. Бундан 2 минг йил илгари ҳам ҳаёт имкониятларга тўла бўлган ва шунча йиллардан сўнг ҳам шундай бўлади. Бу сени ҳаётга қандай қарашингга боғлиқ. Айниқса, нолиш ёшликка хос. Мен ҳам ёшлигимда Билл Гейтс ёки Стив Жобс барча имкониятларни ишғол қилиб, улоқни олиб кетиб бўлган, деган фикрда бўлганман.\nАввало, энг яхши эмас, ташаббускор бўлишга интил.\nТашаббус -- имкониятларнинг мағзи. Муаммонинг ҳал қилиниши -- имкониятнинг бошланишидир. Бирор янгиликни айнан сен бошлаб беришга ҳаракат қил ва ташаббус айнан сендан чиқсин. Уддалаш мумкин бўлган янгилик олдидаги тўсиқларни айнан сен олиб ташла. Янгилик қилишга ўч бўл.\nШунингдек, атрофингга энг яхши эмас, энг керакли одамларни тўплашга одатлан.\nҲар нарсага бурнингни тиқма.\nКатта бизнес -- яхши бизнес, дегани эмас. Бизнес катталашгани сайин унинг юки ошиб боради. Кичик тадбиркорлар ҳар нарсани ўз фаолиятларига қалаштириб ташлашади. Уларнинг қанчалар муваффақиятли эканликлари ўрганилганида эса бу тадбиркорлар аслида ўзларига тўсиқ қурганликларига гувоҳ бўлиш мумкин.\nБунинг ўрнига ходимларни, мижозларни ҳамда ўзингни бахтли қилиш устида бош қотир. Аслида ҳақиқий бизнес мана шу.\nИшингни сев. Буни сендан бошқа ҳеч ким қилмайди.\nБизнесда ишни янгидан бошлаш қийин. Бу -- мисоли янги туғилган чақалоқни парваришлаш каби. Агар унга шу тахлит муносабатда бўлсанг, у ўсиб-улғаяди ва кўзни қувонтира бошлайди.\nБу ҳаётда ҳар ким ўзига хос. Ва, ўзига хослик ҳар кимнинг муваффаяити учун калит.\nҚарашларинг маҳаллий эмас, глобал бўлсин. Халқаро миқёсда фикрламас экансан, сенинг саъй-ҳаракатинг узоққа бормайди. Глобаллашувни рад этиш -- бугун имконсиз.